Argentina mahu jadi tuan rumah, ganti Indonesia

ZURICH, 31 Mac- Argentina telah kemukakan tawaran rasmi untuk menjadi tuan rumah saingan bola sepak Piala Dunia Bawah-20 tahun 2023 bagi menggantikan Indonesia.Perkara itu disahkan Presiden Persekutuan Bola Sepak Antarabangsa FIFA, Gianni Infantino.Setakat ini, Argentina adalah satu-satunya negara yang mengemukakan tawaran rasmi. Biro FIFA akan memutuskan sama ada untuk menerima permohonan itu dalam masa terdekat.Kejohanan tersebut dijadualkan bermula pada 20 Mei hingga 11 Jun.Menurut Infantino, di atas kertas Argentina memang berkemampuan untuk menjadi tuan rumah, namun perlu melalui proses yang ditetapkan.FIFA sebelum ini melucutkan hak penganjuran Indonesia selepas beberapa pihak di negara itu membantah kehadiran pasukan kebangsaan Israel sebagai peserta.Indonesia dan Israel tidak mempunyai hubungan diplomatik rasmi.Sokongan terhadap perjuangan Palestin di negara dengan majoriti penduduk Islam yang paling ramai di dunia itu mencetuskan penentangan rakyat tempatan untuk menerima kehadiran pasukan Israel.Tindakan FIFA berkenaan turut mendapat kecaman beberapa negara Islam lain termasuk Palestin. - REUTERS


Lagi pengiktirafan, patung Messi diletak sebaris Pele dan Maradona

(Patung Diego Maradona (kiri), Pele (tengah) dan Lionel Messi (kanan) di ibu pejabat Conmebol/Reuters)

LUQUE, 31 Mac- Selepas berjaya membantu Argentina muncul juara Piala Dunia tahun lalu, Lionel Messi terus menerima pengiktirafan daripada pelbagai pihak.Terbaharu, patung lilinnya diletakkan di ibu pejabat Konfederasi Bola Sepak Amerika Selatan-Conmebol di sini, Paraguay sebagai mengenang jasanya yang menamatkan penantian 36 tahun skuad Argentina untuk bergelar juara dunia.Lebih menarik, patung tersebut diletakkan bersebelahan dua patung ikon bola sepak dunia iaitu Diego Maradona dan Pele.Patung berkenaan didedahkan kepada Messi pada Isnin ketika sesi undian kejohanan Copa Libertadores dan Copa Sudamericana.Baru-baru ini, Persekutuan Bola Sepak Argentina telah menamakan semula fasiliti latihan skuad kebangsaannya sempena nama Messi.Sepanjang beraksi untuk La Albiceleste, Messi telah meledak 102 gol dan merupakan penjaring terbanyak pasukannya. -Reuters


Renard sah jurulatih pasukan wanita Perancis

PARIS, 31 Mac- Herve Renard telah dinamakan sebagai ketua jurulatih baharu skuad bola sepak wanita kebangsaan Perancis.Persekutuan Bola Sepak Perancis (FFF), mengumumkan pelantikannya bagi menggantikan Corinne Diacre yang dipecat.Renard, 54, yang sebelum ini mengendalikan skuad lelaki Arab Saudi berjaya mencipta kejutan apabila menewaskan Argentina di peringkat kumpulan pada Piala Dunia tahun lalu.Diberikan kontrak sehingga Ogos 2024, fokus utama beliau adalah Piala Dunia Wanita yang berlangsung dari 20 Julai hingga 20 Ogos 2023.Selain itu, Renard juga bertanggungjawab membimbing pasukan itu untuk Sukan Olimpik di Paris tahun depan.Pihak persatuan optimis, pelantikannya akan membawa kestabilan buat pasukan terbabit. -AFP


Tze Yong sedia tawan BAC 2023 di Dubai

KUALA LUMPUR, 31 Mac - Pemain perseorangan lelaki negara, Ng Tze Yong menjadikan pengalaman menumbangkan juara dunia Viktor Axelsen di pusingan kedua Kejohanan Badminton All England baru-baru ini, sebagai bekalan untuk mencipta 'magis' di Kejohanan Badminton Asia (BAC) 2023 pada April ini. Pemenang pingat perak Sukan Komanwel Birmingham 2022 itu bersiap sedia berdepan segala kemungkinan untuk menawan kejohanan di Dubai, Emiriah Arab Bersatu (UAE) itu selepas penampilan pertama di Filipina tahun lalu tidak berhasil apabila dibenam seawal pusingan pertama oleh pemain India Kidambi Srikanth. "Saya belajar banyak di kejohanan Eropah dan yakin tampil aksi lebih baik dalam beberapa siri kejohanan selepas ini, di mana sudah sihat lepas kecederaan di Eropah.“Saya kembali menjalani latihan Rabu lepas (29 Mac) dan akan sertai BAC selepas ini," katanya ketika ditemui pemberita di Akademi Badminton Malaysia (ABM) di Bukit Kiara hari ini. Tze Yong, 23, enggan memberi tekanan kepada diri sendiri dengan terburu-buru meletakkan sasaran tinggi dalam kejohanan itu, sebaliknya akan menajamkan kemahiran sedia ada bersama jurulatih Hendrawan untuk menikmati perlawanan demi perlawanan ketika bertemu pihak lawan.

(Pemain perseorangan lelaki negara, Ng Tze Yong sedia tawan Kejohanan Badminton Asia (BAC) 2023 pada April ini)

Pada 16 Mac lalu, Tze Yong mencipta sensasi tersendiri apabila menyingkirkan penyandang juara All England, Axelsen pada saingan kedua di Birmingham, namun terpaksa akur apabila ditewaskan Li Shi Feng dari China dalam perhitungan straight set 21-11, 21-11 pada suku akhir. Beliau bagaimanapun terpaksa menarik diri di suku akhir Terbuka Switzerland (24 Mac) ketika menentang wakil Taiwan, Chou Tien Chen selepas mengalami ketegangan hamstring paha. Kecederaan itu memaksanya untuk menamatkan kempen di Eropah dengan melupakan kejohanan Masters Sepanyol yang membuka tirai Selasa lalu (28 Mac).  BAC 2023 akan berlangsung di Dubai, UAE pada 25 hingga 30 April ini. -BERNAMA


Lee Mi-Hyang muncul pendahulu aksi pembukaan Terbuka LA

(Pemain Korea Selatan Lee Mi-Hyang / AFP)

LOS ANGELES, 31 Mac- Pemain Korea Selatan Lee Mi-Hyang meraih birdie di lubang terakhir untuk mendahului satu pukulan selepas pusingan pertama pada aksi Jelajah LPGA Terbuka LA di California pada Khamis.Birdie penutup Lee melengkapkan catatan enam bawah par 65 di lapangan Palos Verdes Estates yang menghadap ke Lautan Pasifik.Pemain berusia 30 tahun dari Seoul itu melakukan enam birdie untuk melancarkan usaha terbarunya merebut gelaran Jelajah LPGA pertama sejak kemenangan di Terbuka Scotland pada 2017.Meghan Khang dari Amerika Syarikat dan Kim Hyo-Joo dari Korea Selatan turut berada dalam kelompok teratas dengan lima bawah par selepas mencatatkan 66 pukulan.Kim kelihatan bersedia untuk mencabar pendahulu selepas mengumpul enam bawah par di lubang ke-11 lubang.Bagaimanapun, bogey pada lubang ke-13 menjadikannya tergelincir semula kepada lima bawah par dia tidak dapat mengambil sebarang pukulan lagi.Nasa Hataoka dari Jepun terikat di tempat keempat dengan Lucy Li dan Maude Aimee-Leblanc dengan empat bawah par.Lima pemain terikat di tempat ketujuh termasuk trio adik-beradik Korda, Nelly dan Jessica, serta Charley Hull dari England.-AFP


Sukan SEA 2023: Skuad hoki remaja galas cabaran raih emas

BUKIT JALIL, 31 Mac-Skuad Hoki Remaja Lelaki negara sedia sahut cabaran pada kejohanan Sukan Sea Kemboja Mei nanti.Ketua Jurulatih, Mohd Amin Rahim berkata, selain menggalas cabaran untuk meraih pingat emas, temasya ini juga adalah pemanas badan untuk ke Piala Dunia Remaja 2023."Kita dalam rangka persiapan Piala Dunia Remaja hujung tahun ini. Ini merupakan cabaran buat pemain sahut dan kita akan mencuba untuk meraih emas buat negara", jelas Amin.Dalam pada itu, Ketua Kontinjen Negara, Datuk Mohd Nasir Ali berkata, memenangi pingat emas pada Sukan Sea kali ini amat penting sebagai pembakar semangat menjelang Sukan Asia yang dijadualkan berlangsung pada September." Tiada sebab untuk kita tidak menang, Menang di Sukan SEA bakal membakar semanagat untuk menang di Sukan Asia sekali gus layak ke Olimpik secara automatik.Itu merupakan impian kita", jelas Datuk Mohd Nasir.Beliau berkata demikian selepas membuat lawatan latihan persediaan pasukan hoki remaja di Stadium Hoki Bukit, Jalil malam tadi.Sementara itu, skuad negara turut memanggil empat pemain hoki senior bagi memperkuat cabaran mereka.Menurut jurulatih, Mohd Amin, empat pemain tersebut adalah penyerang, Muhamad Ramadan Rosli,dua pemain pertahanan, Muhammad Najib Abu Hassan dan Muhammad Amirul Hamizan Azahar serta penjaga gol, Muhamad Zaimi Mat Deris."Mereka akan turut serta dalam pasukan selepas cuti raya nanti. Saya tak risau kerana mereka juga menjalani latihan yang sama di mana konsep dan corak permainan juga sama", jelas Amin.Skuad hoki negara merupakan kuasa besar di temasya Sukan SEA dengan rekod memenangi 16 pingat emas sejak 1971.Kali terakhir Malaysia meraih emas adalah ketika Kuala Lumpur menjadi tuan rumah pada 2017.

(Ketua Kontinjen Negara, Datuk Mohd Nasir Ali/FOTO RTM)


Bakat Saka semarakkan usaha Arsenal buru kejuaraan EPL

(Bukayo Saka menjaringkan gol ketika England menang 2-0 menentang Ukraine dalam perlawanankelayakan Euro 2024/ AFP)

LONDON, 31 Mac - Bukayo Saka akan kembali memberi tumpuan kepada usaha Arsenal memburu kejuaraan Liga Perdana Inggeris (EPL) pada Sabtu selepas meningkatkan reputasinya sebagai salah seorang pemain muda terbaik dunia dengan jaringan menakjubkan ketika mewakili England.Penyerang itu telah memainkan peranan penting dalam usaha The Gunners untuk dinobatkan sebagai juara buat kali pertama sejak 2004 sambil turut membintangi pasukan kebangsaan Gareth Southgate.Bukan lagi sekadar pemain ajaib dari akademi remaja Arsenal, pemain berusia 21 tahun itu menjaringkan gol menakjubkan ketika England menang 2-0 menentang Ukraine dalam perlawanan kelayakan Euro 2024 di Wembley, Ahad lepas.Saka berjaya menewaskan pertahanan Ukraine sebelum melepaskan rembatan memukau yang melepasi sudut atas dari jarak 20 ela.Ia adalah gol antarabangsa kelapan Saka dan hanya Dixie Dean, Jimmy Greaves, Wayne Rooney dan Michael Owen telah menjaringkan lebih banyak untuk England pada usia yang begitu muda.Bagi rakan sepasukan Saka di Arsenal, Oleksandr Zinchenko yang berperanan sebagai kapten Ukraine di Wembley, ia adalah satu peristiwa yang jarang berlaku apabila beliau tidak berpuas hati dengan keupayaan penyerang itu menghasilkan saat menakjubkan tersebut.

(Bukayo Saka akan kembali memberi tumpuan kepada usaha Arsenal memburu kejuaraan Liga Perdana Inggeris (EPL)/ AFP)

Saka telah membantu dengan melakukan hantaran silang bagi membolehkan Harry Kane menjaringkan gol pembukaan England. “Dia seorang pemain yang menakjubkan, kami tahu itu,” kata Zinchenko. “Dia sedang menyerlah pada masa ini."Tiada kawan di atas padang dan malangnya dia menewaskan saya. Dalam perlawanan seperti ini, pemain besar menentukan permainan."Zinchenko dan Saka akan kembali sehaluan apabila Arsenal melayan kunjungan Leeds pada hari Sabtu untuk mengekalkan kelebihan lapan mata ke atas pasukan di tempat kedua, Manchester City ketika perebutan kejuaraan memasuki peringkat terakhir.Jika anak buah Mikel Arteta muncul di atas, Saka akan melakukan banyak tugasan berat dengan 12 gol dan 10 bantuan gol dalam 28 perlawanan liga setakat ini.Beliau adalah satu-satunya pemain pada musim ini yang berjaya mencapai dua angka untuk kedua-dua gol dan bantuan gol dalam EPL. -AFP


Tenis Terbuka Miami: Kvitova mara ke separuh akhir

(Petra Kvitova dari Republik Czech meraikan kemenangannya ke atas Ekaterina Alexandrova dari Rusiapada suku akhir Terbuka Miami di Stadium Hard Rock pada 30 Mac 2023 di Miami Gardens, Florida / AFP)

MIAMI GARDENS, 31 Mac- Petra Kvitova mara ke separuh akhir Terbuka Miami buat pertama kali selepas mencatat kemenangan 6-4, 3-6, 6-3 ke atas Ekaterina Alexandrova pada Khamis.Kvitova dari Czech, juara Wimbledon dua kali, akan menentang pemain Romania, Sorana Cirstea pada kelompok empat terakhir pada Jumaat manakala Jessica Pegula dari Amerika Syarikat akan menentang Elena Rybakina.Kvitova meraih set pertama, dalam perlawanan yang ditangguhkan kerana hujan pada Rabu, selepas menundukkan Alexandrova pada permainan servis keduanya tetapi pemain Rusia itu membalas dengan baik menjadikan kedudukan 1-1 untuk memaksa permainan ditentukan menerusi set penentuan.Aksi set penentuan sangat sengit menyaksikan kedua-dua pemain saling membalas pukulan dengan baik dan tidak melakukan kesilapan, namun pengalaman nyata membezakan kualiti perlawanan menyaksikan akhirnya Kvitova muncul dominasi dengan kemenangan 6-3."Saya perlu katakan ia sukar, pastinya, terutamanya dari segi mental. Ekaterina bermain hebat. Dia benar-benar memukul bola dengan sangat bersih dan sukar untuk menyambut beberapa servisnya," katanya.Kemenangannya dalam masa dua jam dan 11 minit memastikan Kvitova mendapat tempat dalam empat terakhir pada percubaan ke-13 di Miami dan dia kini akan berdepan seorang lagi pemain veteran Cirstea yang berusia 32 tahun. -AFP

(Petra Kvitova dari Republik Czech berjabat tangan dengan Ekaterina Alexandrova dari Rusia selepas perlawanan  suku akhir Terbuka Miami di Stadium Hard Rock pada 30 Mac 2023 di Miami Gardens, Florida / AFP)


Tenis Terbuka Miami: Alcaraz dan Medvedev mara ke separuh akhir

MIAMI GARDENS, 31 Mac-Pemain nombor satu dunia, Carlos Alcaraz dan pemain meningkat naik Rusia, Daniil Medvedev menempah tempat ke separuh akhir kejohanan Terbuka Miami setelah menewaskan lawan masing-masing daripada Amerika Syarikat.Pada perlawanan yang dilangsungkan di Stadium Hard Rock, Alcaraz menundukkan pilihan kesembilan kejohanan, Taylor Fritz 9-4, 6-2 manakala Medveded pula menewaskan Christopher Eubanks 6-3, 7-5.Alcaraz hanya memerlukan 78 minit bagi menewaskan Fritz melalui servis kencang dan permainan menyerang.Pemain Sepanyol itu dijangka bertemu pilihan kesepuluh, Jannik Sinner pada perlawanan separuh akhir nanti.Sementara itu, hasrat pemain bukan pilihan, Christopher Eubanks untuk melakar kejutan ke atas bintang Rusia, Daniil Medveded tidak kesampaian apabila mudah ditewaskan pemain tersebut.Eubanks, pemain berusia 26 tahun itu memberi tentangan hebat namun tewas kerana faktor pengalaman dan sering membuat kesilapan pada setiap set.Pemain Rusia, Medvedev pula kini sudah memenangi 22 perlawanan daripada 23 perlawanan termasuk memenangi gelaran di terbuka Rotterdam,Doha dan Dubai sebelum tewas kepada Alcaraz pada terbuka Indian Wells."Saya sangat kecewa ketika tewas di Indian Wells. Namun anda perlu kembalilan momentum kemenangan tersebut. Saya berpuas hati dengan persembahan di sini (Miami)", jelas MedvedevPada separuh akhir nanti, Medvedev bakal bertemu rakan senegara Karen Khachanov yang menyingkirkan jaguh Argentina, Francisco Cerundolo 6-3, 6-2.-AFP


Jinq En harap lebih banyak kejohanan antarabangsa

KUALA LUMPUR, 30 Mac - Atlet renang negara, Phee Jinq En menyatakan hasrat untuk menyertai lebih banyak kejohanan antarabangsa sebagai medan menguji kemampuan sebenar selain membutirkan kilauan pingat di Sukan SEA Kemboja, pada 5 hingga 17 Mei ini.Menjadi satu-satunya atlet renang wanita yang layak secara merit ke temasya dwitahunan itu menerusi acara 50 meter (m) dan 100m kuak dada, beliau mengakui agak bimbang selepas sekadar menyertai satu kejohanan tahun ini iaitu Kejohanan Renang Terbuka Malaysia.Pemenang pingat emas tiga edisi Sukan SEA itu tidak dapat menyembunyikan kekecewaan kerana kurang bersaing di pentas antarabangsa susulan kekurangan dana berkata, setiap atlet negara sepatutnya diberikan lebih banyak pendedahan di pentas lebih besar.“Saya rasa kita perlu diberikan pendedahan di peringkat lebih tinggi seluruh dunia. Saya harap Majlis Sukan Negara (MSN) dapat beri sokongan kepada kami untuk menyertai pertandingan di luar negara."Contohnya, dari 2016 hingga 2021 saya menjalani latihan di Amerika Syarikat (AS), memang sentiasa terdedah dengan kejohanan besar sebab itu boleh mendapatkan hasil yang baik," katanya kepada Bernama ketika dihubungi hari ini.  Jinq En berkata selepas tamat pengajian di AS dan pulang ke tanah air, beliau memerlukan hampir satu setengah tahun sebelum dapat menyesuaikan diri dengan latihan di Malaysia.Anak buah Chris Martin itu berkongsi corak latihan di AS yang mempunyai kumpulan rakan seperlatihan untuk bersaing, sekali gus membantu menguatkan ketahanan mental dan fizikalnya untuk bangkit selepas kekalahan berbanding ketika ini beliau hanya menjalani latihan sendiri tanpa rakan latihan di Bukit Jalil.

Bagaimanapun, atlet berusia 26 tahun itu tetap positif bahawa beliau berada di landasan betul apabila mula menemukan rentak renangannya dan mampu layak secara merit ke Sukan Komanwel Birmingham 2022, Sukan SEA 2023 serta meraih pingat emas Kejohanan Renang Terbuka Malaysia 2023."Saya yakin berada dalam landasan betul walaupun catatan masa ketika ini masih belum layak ke Olimpik Paris 2024, namun saya tidak kecewa sebab ia satu peningkatan. Saya lebih baik berbanding tahun lepas dan apa yang saya perlukan adalah latihan lebih gigih lagi.“Matlamat saya adalah untuk sentiasa melakukan masa peribadi terbaik supaya boleh memperbaharui rekod kebangsaan milik sendiri. Seperti juga di Hanoi, memang saya ada target podium (di Kemboja) jadi akan usaha sehabis baik," katanya. Jinq En adalah pemegang rekod kebangsaan bagi acara 50m kuak dada wanita yang dilakukan pada Sukan SEA 2019 iaitu 31.40saat (s) dan acara 100m kuak dada wanita yang dicipta di Sukan Olimpik 2021 iaitu 1 minit: 08.40s. Pada Sukan SEA Hanoi 2022, Jinq En terpaksa berpuas hati dengan pingat perak acara 100m kuak dada wanita.  -BERNAMA


Rumput padang Stadium Nasional diagih percuma bermula 10 pagi

(Rumput padang Stadium Nasional Bukit Jalil (SNBJ/BERNAMA)

KUALA LUMPUR, 31 Mac- Perbadanan Stadium Malaysia (PSM) menawarkan rumput padang Stadium Nasional, Bukit Jalil (SNBJ) secara percuma kepada orang ramai yang akan diagihkan pada pagi dan petang ini.Perkembangan itu dimaklumkan PSM menerusi video 'Reels' disiarkan di  Facebook miliknya sempena dengan proses menggantikan rumput baharu padang stadium itu."Sempena dengan kerja penggantian rumput padang Stadium Nasional kelak, Perbadanan Stadium Malaysia ingin menawarkan rumput sedia ada secara percuma kepada orang awam pada 31 Mac 2023 (hari ini)," katanya."Waktu pengambilan melibatkan dua sesi iaitu bermula jam 10 pagi sehingga 12 tengah hari dan 3 petang sehingga 5 petang."Pengambilan ini terhad kepada empat petak rumput padang bagi setiap orang dalam ukuran 1 x 1 kaki dan orang awam diminta membawa bekas sendiri yang bersesuaian." menurut siaran itu.

(Tangkap layar video 'Reels' disiarkan di  Facebook miliknya sempena dengan proses menggantikan rumput baharu padang stadium itu?FOTO FB PSM)

Media sebelum ini melaporkan projek penukaran rumput kepada jenis Zeon Zoysia di SNBJ akan menelan belanja sebanyak RM2.3 juta yang dijadual bermula bulan depan dan dijangka siap penghujung September atau awal Oktober.Projek itu menggunakan peruntukan Rancangan Malaysia Ke-12 (RMK12) serta sumbangan dana tajaan daripada Tunku Mahkota Johor (TMJ) merangkap pemilik Kelab Bolasepak Johor Darul Ta'zim (JDT), Tunku Ismail Sultan Ibrahim.


Kualiti padang antara faktor kemenangan Harimau Malaya - Safee

KUALA LUMPUR, 30 Mac - Permukaan padang berkualiti tinggi di Stadium Sultan Ibrahim, Iskandar Puteri, jelas antara faktor membantu Harimau Malaya mencatat dua kemenangan pada aksi persahabatan antarabangsa Tier 1, baru-baru ini.Bekas penyerang kebangsaan, Safee Sali percaya keadaan padang yang baik seperti gelanggang keramat juara bertahan Liga Super, Johor Darul Ta’zim (JDT) itu mampu melonjakkan prestasi skuad negara sekali gus mencatat kemenangan dalam perlawanan disertai.“Sememangnya ada perubahan dari segi persembahan terutamanya serangan dan tekanan di bahagian depan serta keserasian antara pemain juga semakin baik namun apa yang penting keadaan padang baik.“Jika padang tidak baik, sukar untuk kita bermain. Jadi dengan kelebihan padang yang berkualiti, pasukan kita mampu pergi lebih jauh,” katanya ketika ditemui pada satu majlis berbuka puasa anjuran Persatuan Pemain Profesional Malaysia (PFAM) di sini, semalam.Malaysia yang dibimbing pengendali dari Korea Selatan, Kim Pan Gon, memulakan kempen aksi persabahatan dengan mengatasi Turkmenistan, 1-0, pada 23 Mac sebelum menutup jendela perlawanan antarabangsa Persekutuan Bolasepak Antarabangsa (FIFA) menerusi kemenangan 2-0 ke atas Hong Kong, kelmarin (28 Mac).Sementara itu, Safee percaya kualiti dimiliki pemain tempatan seperti Muhammad Akhyar Abdul Rashid dan Mohamad Faisal Abdul Halim setanding dengan barisan pemain naturalisasi diturunkan antaranya Paolo Josue dalam dua perlawanan persahabatan tersebut.

(Bekas penyerang kebangsaan, Safee Sali ditemu bual media pada satu majlis berbuka puasa anjuran Persatuan Pemain Profesional Malaysia (PFAM) di Kuala Lumpur/ Foto BERNAMA)

Beliau yang juga Presiden PFAM berkata walaupun Muhammad Akhyar kurang bermain di peringkat kelab namun pengalaman beraksi bersama Harimau Malaya termasuk corak permainan intensiti tinggi sebelum ini benar-benar membantunya menyesuaikan diri dengan baik bersama pasukan negara.Dalam perkembangan berasingan, Ketua Pegawai Eksekutif PFAM Izham Ismail berkata pasukan Melaka United FC dan Sarawak United FC akan dibicarakan di peringkat Badan Penyelesaian Pertikaian Nasional (NDRC) pada 6 April ini selepas gagal melunaskan tunggakan gaji pemain mereka.Katanya, pasukan Melaka United mempunyai tunggakan gaji lebih RM1 juta manakala Sarawak United pula kurang daripada RM500,000 terhadap 20 pemain yang bernaung di bawah PFAM daripada kedua-dua kelab tersebut.“Kita sudah hantar beberapa surat kepada mereka (Melaka United dan Sarawak United) namun tiada ruang mahupun inisiatif untuk menyelesaikan masalah tersebut.“Jadi, PFAM terpaksa guna langkah seterusnya iaitu undang-undang. Kami harap akan ada satu keputusan dari perbicaraan NDRC minggu depan sebelum bawa kes ini ke mahkamah,” katanya.Sebelum ini, Melaka United dan Sarawak United disingkirkan daripada Liga Super 2023 apabila permohonan kedua-dua kelab berkenaan untuk Lesen Kebangsaan ditolak susulan masalah tunggakan gaji pada musim lepas. -BERNAMA


Shahmalarani tekad pertahan emas di Kemboja

KUALA LUMPUR, 29 Mac- Pingat perak yang diraih di Kejohanan Persekutuan Karate Asia Tenggara (SEAKF) ke-10 tidak melunturkan semangat C. Shahmalarani untuk mempertahankan pingat emas dimenanginya di Sukan SEA, Kemboja pada Mei ini.Juara acara kumite bawah 50 kilogram (kg) wanita pada edisi di Hanoi itu berkata pengalaman di SEAKF menjadi pengajaran bagi dirinya untuk mengubah pemikiran ketika pertandingan selain memberi gambaran strategi bakal digunakan bagi menebus kekalahannya itu.“Perlawanan di SEAKF mengajar saya untuk tahu bagaimana saya nak tangani Sukan SEA serta strategi yang akan saya gunakan di Kemboja nanti.“Ia adalah pengajaran buat saya. Saya sedar apa yang perlu diperbaiki dan cara menangani saingan juara dunia sebab walaupun di peringkat Sukan SEA pun ada juara dunia (bertanding),” kata atlet berusia 25 yang ditemui pada sesi latihan skuad karate di sini baru-baru ini.Pada SEAKF di Manila, Filipina, Shahmalarani terpaksa berpuas hati dengan pingat perak selepas tewas 1-5 kepada wakil tuan rumah yang juga juara dunia 2022, Junna Tsukii.Berhubung jurulatih baharu skuad kebangsaan, Tamer Abdelraouf Mohamed Mourssy, Shahmalarani berkata ia merupakan peluang terbaik baginya untuk memanfaatkan pengalaman dimiliki jurulatih dari Mesir itu.Sementara itu, olahragawati Terengganu 2021/22 Siti Nur Azwani Nor Azli pula mengakui semakin serasi dengan corak latihan Tamer Abdelraouf yang mengambil alih tugas berkenaan bulan lepas.

Walaupun agak sukar untuk mengadaptasi gaya latihan diaplikasikan Tamer Abdelraouf pada peringkat awal, namun menurut Siti Nur Azwani kejayaan skuad karate negara di Kejohanan SEAKF di Filipina baru-baru ini, membangkitkan keyakinan buatnya untuk memburu kilauan emas di Sukan SEA Kemboja. “Sasaran peribadi saya semestinya membawa pulang emas tetapi dalam masa sama, saya nak beri persembahan terbaik kerana saya tak mahu kecewakan jurulatih dan diri saya selepas apa yang diusahakan sewaktu latihan dan pengorbanan dicurahkan,” katanya. Siti Nur Azwani meraih emas dalam acara kumite 61kg dengan menewaskan pemenang emas Sukan SEA Hanoi tahun lepas Nguyen Thi Ngoan di pentas final SEAKF ke-10.Pada temasya di Hanoi, Siti Nur Azwani membantu skuad wanita meraih pingat gangsa acara berpasukan bersama Madhuri Poovanesan, Mathivani Murugeesan dan Preyanchli Santhiran. -BERNAMA


Pan Gon gembira dengan kemenangan Harimau Malaya, gesa penambahbaikan

ISKANDAR PUTERI, 29 Mac - Ketua jurulatih kebangsaan, Kim Pan Gon merasakan pasukannya mempamerkan peningkatan permainan meskipun prestasi belum mencapai tahap yang diharapkan selepas menewaskan Hong Kong 2-0 dalam aksi persahabatan antarabangsa Tier 1 di Stadium Sultan Ibrahim di sini, malam tadi.Jurulatih kelahiran Korea Selatan itu bagaimanapun gembira skuad Harimau Malaya meneruskan rentak kemenangan di laman sendiri selepas hanya kalah kepada Bahrain 1-2 pada Kelayakan Piala Asia 2023 di Kuala Lumpur, Jun tahun lepas.“Matlamat masih berterusan tetapi saya (dapat) rasakan peningkatan itu… Saya rasa masih ada ruang untuk penambahbaikan dan ini adalah kenyataan, kami berada pada suatu tahap namun saya gembira kami mengekalkan rentak kemenangan. Seingat saya, kami beraksi di halaman sendiri sejak Mac dan hanya tewas kepada Bahrain.   “Ini kubu kami, jadi sesiapa yang datang kami beri tentangan. Kami akan sedaya upaya untuk menjadikan halaman kami sebagai kubu dan terus melakar kemenangan… ini yang penting, dari segi prestasi walaupun menang saya masih kurang berpuas hati,” katanya pada sidang media selepas perlawanan malam tadi.Mengulas lanjut, jurulatih berusia 53 tahun itu berkata apa yang mengecewakan beliau ialah anak buahnya tidak dapat mengekalkan intensiti permainan, menggambarkan anak buahnya perlu mengekalkan penguasaan dan agresif sepanjang perlawanan.Pada pertemuan dengan Hong Kong yang berada di ranking ke-146 dunia malam tadi, Muhammad Akhyar Abdul Rashid dan Mohamad Faisal Abdul Halim masing-masing menghasilkan jaringan pada separuh masa pertama membantu Malaysia meraih kemenangan kedua pada jendela perlawanan antarabangsa Persekutuan Bolasepak Antarabangsa (FIFA) bulan ini.

(Ketua jurulatih kebangsaan, Kim Pan Gon/ Foto FB FAM)

Kejayaan malam tadi menyaksikan anak buah Pan Gon mencatat kemenangan kedua berturut-turut menentang Hong Kong selepas turut merekodkan kemenangan 2-0 pada aksi persahabatan antarabangsa Tier 1 di Kuala Lumpur, Jun tahun lepas.Skuad Harimau Malaya yang memutusan menjalani latihan pusat dan beraksi di Johor pada jendela perlawanan antarabangsa FIFA turut menewaskan pasukan yang berada di ranking ke-135 dunia, Turkmenistan 1-0 di venue sama, Khamis lepas.“Saya gembira kami menang dua kali berturut-turut, menang berturut-turut menentang Hong Kong, saya sangat gembira dengan pencapaian ini. Terima kasih kepada TMJ ( Tunku Mahkota Johor Tunku Ismail Sultan Ibrahim) atas penyediaan segala kemudahan baik di sini. Kami mempunyai masa dan persediaan untuk dua perlawanan dan menikmatinya.“Terima kasih kepada Presiden FAM (Datuk Hamidin Mohd Amin) atas sokongan penuh, terima kasih kepada peminat yang datang untuk memberi sokongan kepada kami semasa Ramadan kerana menerusi sokongan yang diterima, kami mampu berjuang untuk Malaysia. Malam ini (malam tadi) amat sukar namun masih satu kemenangan yang baik,” katanya.Sementara itu, Pan Gon berjanji akan membantu pemain untuk mencapai potensi terbaik mereka dalam memastikan pasukan terus mempamerkan peningkatan menjelang jendela perlawanan antarabangsa FIFA Jun depan.“Sekarang pemain kembali ke kelab masing-masing, saya mahu lihat setiap mereka, saya mahu lihat mereka pada setiap perlawanan, anda boleh lihat sesetengah pemain tidak cukup kecergasan. Jadi saya mahu galakkan mereka bermain dengan kerap… ini harapan saya dan saya fikir kita boleh maju,” katanya. -BERNAMA


Sani Express taja pengangkutan Kelantan FC musim 2023

KOTA BHARU, 29 Mac- Pasukan Kelantan FC menerima tajaan pengangkutan daripada syarikat perkhidmatan bas, Sani Express Sdn Bhd, bernilai lebih RM1 juta. Pengarah Urusannya, Wan Mohd Iskandar Datuk Salleh berkata tajaan melibatkan perjalanan semua perlawanan musim ini termasuk Liga Super, Piala FA, Piala Malaysia, latihan pra musim, perlawanan persahabatan dan klinik bola sepak.Menurut Wan Mohd Iskandar, kerjasama strategik itu juga merupakan antara langkah melebarkan penjenamaan syarikat dalam bidang sukan bola sepak negara."Sani Express bersama dengan The Red Warriors, apa yang kami lihat kerjasama ini sangat baik kerana kami sendiri adalah 99 peratus peminat kepada The Red Warriors. Kami juga sedang bincang lagi strategi yang akan datang, apa kerjasama yang kami akan buat nanti kami akan bincang lebih lanjut," katanya.

Beliau berkata demikian pada sidang media sempena Majlils Memeterai Perjanjian Rakan Strategik Sani Express Sdn Bhd dan The Red Warriors (TRW) di sini. Perjanjian tersebut ditandatangani Wan Mohd Iskandar bersama pemilik Kelantan FC, Norizam Tukiman.


Malaysia benam Hong Kong 2-0

ISKANDAR PUTERI, 29 Mac- Skuad bola sepak Malaysia mencatat kemenangan 2-0 ke atas Hong Kong dalam aksi persahabatan antarabangsa Tier 1 di Stadium Sultan Ibrahim di sini, malam tadi.Ia merupakan kemenangan kedua skuad Harimau Malaya bimbingan Kim Pan Gon, dalam jendela perlawanan antarabangsa FIFA dari 20 hingga 28 Mac selepas mengatasi Turkmenistan 1-0 di venue sama, Khamis lepas.Penyerang, Akhyar Rashid dan Mohamad Faisal Halim menjadi tunggak utama meletakkan Malaysia di hadapan dalam perlawanan selama 97 minit itu.Beraksi di hadapan hampir 5,000 penonton, gol pertama Malaysia dijaringkan pada minit ke-18 oleh Akhyar hasil hantaran daripada Faisal.Selang 22 minit kemudian, giliran Faisal pula menjaringkan gol kedua pada minit ke-40, menewaskan penjaga gol Yapp Hung Fai.Dalam pada itu, Ketua Jurulatih Malaysia, Kim Pangon berpuas hati dengan prestasi anak-anak buahnya, menewaskan Hong Kong dua kali berturut-turut.Bagaimanapun, beliau mengakui beberapa aspek perlu ditambah baik."Pada perlawanan pertama, prestasi kami meningkat banyak, jadi untuk perlawanan kedua ini, saya nak maksimumkan penggunaan pemain.Ia termasuk pemain simpanan, bagi memberikan mereka peluang untuk beraksi, namun beberapa perkara boleh ditambahbaik," katanya selepas perlawanan tersebut.

(Ketua Jurulatih Harimau Malaya, Kim Pan Gon)

Beliau berharap, setiap pemain Harimau Malaya di kelab masing-masing, dapat diturunkan dalam perlawanan bagi meningkatkan kecergasan dan daya saing masing-masing.


Tenis Terbuka Miami: Alcaraz mara ke pusingan keempat

MIAMI, 27 Mac-Pemain Sepanyol, Carlos Alcaraz berada dalam landasan tepat mempertahankan kejuaraan selepas menumpaskan wakil Serbia, Dusan Lajovic 6-0, 7-6 untuk mara ke pusingan keempat.Pemain remaja sensasi Sepanyol itu berada dalam momentum terbaik selepas merampas kedudukan nombor satu dunia daripada Novak Djokovic, minggu lalu.Alcaraz yang menjuarai kejohanan Indian Wells minggu bermula cemerlang dengan mudah menguasai set pertama 6-0.Beliau bagaimanapun terpaksa berhempas pulas pada set kedua selepas diberi tentangan sengit Lajovic sebelum menang 7-6.Alcaraz bakal berdepan pemain Amerika Syarikat, Tommy Paul yang cemerlang mara ke separuh akhir Terbuka Australia Januari lalu.Paul sebelum itu menumpaskan pemain Sepanyol, Alejandro Davidovich Fokina, 6-3, 7-5.


Kelayakan Euro 2024 : Ronaldo buktikan dirinya masih berbisa

LISBON, 27 Mac-Bintang Portugal, Cristiano Ronaldo membuktikan usia bukan penghalang buatnya untuk terus meledak dengan jaringan dua gol ketika Portugal membaham Luxemborg dengan jaringan besar 6-0.Pada aksi kumpulan J itu, Ronaldo membuka pesta gol Portugal seawal minit ke-9 selepas mudah menolak masuk bola dalam kawasan penalti menewaskan penjaga gol Luxembourg, Anthony Moris.Penyerang Chelsea, Joao Felix dan pemain tengah Manchester City, Bernardo Silva kemudian menambah jaringan untuk menjadikan kedudukan 3-0.Belum sempat Luxembourg mendapat rentak, Ronaldo sekali lagi meledak jaringan kedua peribadi pada minit ke-31 yang merupakan gol ke-122 beliau dalam 198 penampilan antarabangsa.Dominasi Portugal berterusan pada babak kedua dengan tambahan dua lagi gol menerusi Pemain tengah FC Porto, Otavia dan pemain sayap AC Milan, Rafael Leao.Portugal berada dikedudukan teratas kumpulan J dengan 6 mata.

Jurulatih Portugal yang baru dilantik, Roberto Martinez memuji peranan penting yang dimainkan oleh kapten Portugal itu dalam pasukan dengan pengalaman yang dimiliki oleh pemain Al-Nassr.

“Cristiano mempunyai pengalaman antarabangsa yang luar biasa, mungkin unik kerana dia satu-satunya pemain di dunia dengan 198 penampilan ,” katanya dalam sidang media selepas perlawanan.-AFP


Sukan SEA Kemboja: Skuad Terjun tempang tanpa Pandalela dan Dhabitah

KUALA LUMPUR, 27 Mac-Malaysia berdepan risiko hilang penguasaan dalam acara terjun wanita pada temasya Sukan SEA Kemboja akan datang selepas ketiadaan Datuk Pandelela Rinong dan Nur Dhabitah Sabri. Penolong Jurulatih Kebangsaan, Datuk Leong Mun Yee mengakui bimbang dengan prestasi semasa ditampilkan atlet muda dalam saingan 3 meter papan anjal dan 10 meter platform.Jelas beliau, prestasi cemerlang penerjun dari Indonesia dalam acara 3 meter papan anjal mampu menggugat peluang Malaysia meraih pingat.Manakala harapan tinggi tidak diletakkan dalam kategori 10 meter platform kerana bakal diwakili muka baharu.Sementara itu, Mun Yee percaya kem terjun lelaki tidak akan berdepan masalah menampilkan penguasaan saingandi Pusat Akuatik, Morodok, Kemboja pada Mei.Januari lalu, Mun Yee mengumumkan tidak akan menghantar penerjun elit pada temasya dwitahunan itu.

Pada Sukan SEA 2021 di Hanoi, Vietnam, Mei lepas, kem terjun negara yang turut menampilkan Pandelela dan Nur Dhabitah menyapu bersih dengan membawa pulang kesemua lapan pingat emas yang dipertandingkan.

Sementara itu, bekas Olimpian negara itu berkata kesemua penerjun negara akan menyertai Kejohanan Terjun Kumpulan Umur Jemputan Malaysia (MIAG) ke-58 2023 yang dijadual berlangsung di Pusat Akuatik Nasional, Bukit Jalil, di sini pada 1 hingga 3 April ini.

Menurut Mun Yee, MIAG akan menjadi sebahagian daripada persiapan terakhir sebelum mereka menyahut cabaran dalam Sukan SEA.

(Penolong Jurulatih kebangsaan, Datuk Leong Mun Yee)


Sayuti, Saiful Anuar kemudi skuad berbasikal lebuh raya lelaki Sukan Sea 2023

(Presiden Persekutuan Kebangsaan Berbasikal Malaysia (PKBM) Datuk Abu Samah Abd Wahab/BERNAMA)

KUALA LUMPUR, 27 Mac- Pengurus pasukan Team Sapura Cycling (TSC) Mohd Sayuti  Mohd Zahit dan pengurus pasukan Terengganu Polygon Cycling Team (TSG) Mohd Saiful Anuar Aziz, bakal mengemudi skuad berbasikal lebuh raya lelaki ke Sukan SEA 2023 di Phnom Penh, Kemboja Mei ini.Presiden Persekutuan Kebangsaan Berbasikal Malaysia (PKBM) Datuk Abu Samah Abd Wahab berkata persetujuan melantik kedua-dua individu itu sebagai jurulatih skuad negara sekali gus mengisi kekosongan ditinggalkan Datuk Ng Joo Ngan selaku ketua jurulatih pada Sukan SEA 2021 di Hanoi, Vietnam.“PKBM telah membuat keputusan bahawa Sayuti dan Saiful Anuar akan menggalas tugas selaku jurulatih pada Sukan SEA Kemboja nanti.“Joo Ngan sebelum ini menyatakan hasrat tidak lagi mahu menggalas tugas tersebut, jadi mereka (Sayuti dan Saiful Anuar) akan mengambil alih,” katanya kepada Bernama hari ini.Abu Samah pada masa sama memaklumkan, berbaki beberapa minggu lagi sebelum temasya membuka tirai pada 5 Mei ini, skuad berbasikal lebuh raya akan menyertai Jelajah Thailand pada 1 hingga 6 April ini.“Perlumbaan pemanas badan itu akan disertai pelumba TSC dan TSG yang ke Sukan SEA dan mereka bertolak ke sana (Thailand) pada Rabu ini (29 Mac),” katanya.Sementara itu, Mohd Sayuti berkata pelantikan bersama Saiful Anuar diyakini dapat melunaskan misi mempertahankan pingat emas acara lebuh raya di temasya dwitahunan itu.

(Pengurus pasukan Team Sapura Cycling (TSC) Mohd Sayuti  Mohd Zahit/BERNAMA)

“Pada Sukan SEA Hanoi, kami memang sudah bergandingan dan Joo Ngan selaku ketua jurulatih serta perantara. Jadi kita akan teruskan perancangan seperti edisi lepas dan lebih penting misinya adalah untuk meraih pingat emas di Kemboja,” katanya.Mohd Sayuti berkata TSC dan TSG masing-masing menyenaraikan empat pelumba bagi menggalas cabaran di Sukan SEA bagi edisi kali ini.“Pelumba itu ialah Nur Aiman Rosli, Akmal Hakim Zakaria, Muhammad Yusri Shaari, Muhammad Saari Amri daripada TSC sementara Nur Aiman Mohd Zariff, Nur Amirul Fakhruddin Mazuki, Mohd Shahrul Mat Amin dan Wan Abdul Rahman Hamdan daripada TSG,” katanya.Pada temasya di Hanoi, skuad berbasikal negara menamatkan cabaran dengan membawa pulang satu emas, dua perak dan dua gangsa.Emas diraih menerusi Muhammad Nur Aiman bagi acara lebuh raya lelaki manakala Nur Aisyah Mohamad Zubir meraih perak bagi acara lebuh raya wanita sebelum membantu pasukan lebuh raya wanita disertai Nor Aisyah Munirah Chek Ramli, Siti Nur Adibah Akma Mohd Fuad, Jupha Somnet dan Zhen Yi Yeong meraih kilauan pingat sama.Nur Aisyah pada masa sama meraih gangsa bagi acara kriterium wanita manakala Nur Aiman menghadiahkan pingat sama bagi acara ujian masa lelaki. -BERNAMA


Hakim Danish raih podium di Portimao

PORTIMAO, 27 Mac- Pelumba muda negara Muhammad Hakim Danish Ramli berjaya kibarkan jalur gemilang di kejuaraan Red Bull Rookies Cup 2023 selepas meraih kedudukan ketiga pada perlumbaa kedua di Portugal.Pelumba berusia 16 tahun itu berjaya memperbaiki percapaian perlumbaan pertama selepas meraih kedudukan kelima.Perlumbaan berlangsung di Litar Antarabangsa Algarve, Portimao, menyaksikan Hakim Danish menggunakan jentera KTM, cemerlang menamatkan saingan podium dipisahkan 0.017 saat di belakang pelumba Sepanyol, Angel Piqueras yang mengungguli tempat pertama serta rakan sepasukannya Marcos Ruda tempat kedua.Pelumba berasal dari Terengganu itu kini menduduki tangga keempat keseluruhan kejuaraan dengan mengumpul 27 mata."Saya nak ucapkan terima kasih kepada penaja-penaja, serta semua yang menyokong saya, tidak lupa juga kepada kelaurga yang selalu memberi dorongan kepada saya dan kemenangan ini adalah untuk rakyat Malaysia,"katanya dalam satu hantaran video.Seorang lagi pelumba negara yang turut bersaing di kejuaraan itu, Danial Syahmi Ahmad Shahril pula menamatkan perlumbaan di kedudukan ke-10.Hakim Danish dan Danial Syahmi akan meneruskan saingan kejuaraan di Litar Jerez, Sepanyol yang berlangsung pada 29 dan 30 April ini.


Skuad Harimau Muda julang Piala Merlion 2023

(FOTO FB Football Association of Malaysia)

KUALA LUMPUR, 27 Mac- Skuad bola sepak Bawah 22 Tahun (B-22) negara melakar sejarah apabila menjulang Piala Merlion 2023 selepas menewaskan skuad B-22 Hong Kong, 2-1, dalam aksi final di Stadium Jalan Besar, di Singapura, malam tadi.Kemenangan itu menamatkan penantian 41 tahun Malaysia untuk mengungguli semenjak piala berkenaan diperkenalkan pada 1982, sekali gus memperbaharui pencapaian selepas sekadar berada di kedudukan tercorot pada dua edisi yang disertainya iaitu pada 1982 dan 1985. Skuad Harimau Muda jelas bermula garang apabila melancarkan serangan bertali arus ke kubu pihak lawan seawal minit kelima perlawanan apabila penyerang Muhammad Aliff Izwan cuba meledak gol namun berjaya ditampan penjaga gawang, Ng Wai Him. Berbekalkan momentum sedia ada, skuad kendalian E. Elavarasan menggandakan serangan dan peluang terbaik tiba apabila rembatan Muhammad Azrin Afiq dari luar kotak penalti berjaya menggegarkan jaring pada minit ke-20, namun dibatalkan kerana disahkan ofsaid oleh pengadil. Bersambung babak kedua, barisan muda negara terus mengasak skuad kendalian Szeto Man Chun apabila Muhammad Haqimi Azim menghantar bola silang kepada Muhammad Najumdin Akmal yang terus meledak gol pada minit ke-57 namun jaringan Malaysia sekali lagi dinafikan pengadil buat kali kedua. Tidak goyah dengan insiden itu, pemain simpanan yang dimasukkan pada babak kedua perlawanan Muhammad Najumdin akhirnya berhasil memecahkan kebuntuan jaringan menerusi tandukan padunya pada minit ke-74.Lima minit berselang, pemain pertahanan Muhammad Safwan Mazlan terus mengecewakan pihak lawan apabila menambah jaringan jarak jauh, namun skuad kendalian Szeto Man berjaya merapatkan defisit menerusi Lau Ka Kiu pada minit ke-80. Bagaimanapun, pada penghujung perlawanan berlaku ketegangan antara kedua-dua pasukan yang menyaksikan Muhammad Haqimi dan Kong Maddox dilayangkan kad merah pada minit kecederaan namun keputusan kekal 2-1 sehingga wisel penamat dibunyikan pengadil.Sementara itu, pada perlawanan sebelah petang, Kemboja menduduki tempat ketiga selepas mengalahkan tuan rumah Singapura, 2-1. - BERNAMA


Conte tinggalkan Tottenham 'dengan persetujuan bersama'

LONDON, 27 Mac- Antonio Conte meninggalkan Tottenham Hotspur "dengan persetujuan bersama" selepas 16 bulan dilantik sebagai ketua jurulatih, umum kelab Liga Perdana Inggeris itu.Perlawanan terakhir Conte bersama Tottenham ialah pada 18 Mac lalu menentang Southampton yang berakhir seri 3-3 setelah Spurs mendahului 3-1.Ketua jurulatih berusia 53 tahun itu yang mengambil alih tugas pada November 2021, akan digantikan oleh pembantunya Cristian Stellini sehingga akhir musim."Kami boleh mengumumkan bahawa Antonio Conte telah meninggalkan kelab atas persetujuan bersama," satu kenyataan kelab berbunyi."Kami mencapai kelayakan Liga Juara Eropah pada musim pertama Antonio di kelab ini. Kami berterima kasih kepada Antonio atas sumbangannya dan mendoakan yang baik untuk masa depannya."Cristian Stellini akan mengambil alih pasukan sebagai pemangku ketua jurulatih untuk baki musim ini, bersama Ryan Mason sebagai penolong ketua jurulatih."Pengerusi Spurs Daniel Levy menambah: "Kami mempunyai baki 10 perlawanan Liga Perdana dan kami mempunyai pertarungan di tangan kami untuk layak ke Liga Juara Eropah".Conte meninggalkan Spurs di tempat keempat dalam Liga Perdana, tetapi hanya dua mata di atas Newcastle di tempat kelima, yang mempunyai dua perlawanan dalam tangan dalam perlumbaan untuk kelayakan Liga Juara Eropah. -AFP

(Antonio Conte telah meninggalkan Tottenham "dengan persetujuan bersama" selepas 16 bulan mengendalikan/REUTERS)


Soon huat-Shevon kempunan raih gelaran terbuka Switzerland

KUALA LUMPUR, 26 Mac - Impian beregu campuran profesional negara Goh Soon Huat-Shevon Lai Jemie, untuk meraih gelaran pertama di pentas final Kejohanan Terbuka Switzerland di Basel tidak kesampaian, selepas tunduk kepada pasangan Jiang Zhen Bang dan Wei Ya Xin dari China malam ini. Selepas menamatkan cabaran di kedudukan kedua pada kejohanan sama pada edisi lepas, Soon Huat-Shevon yang turun sebagai pilihan keenam kejohanan terpaksa akur, apabila penampilannya pada musim ini disekat Jiang Zhen dan Wei Ya dengan kemenangan 21-17, 19-21, 21-17 dalam tempoh 60 minit di St. Jakobshalle.Pada set pertama, Soon Huat-Shevon yang berada pada kedudukan ke-11 dunia tampak bertenaga untuk memberi saingan sengit kepada pasangan China itu, namun tidak dapat menandingi kehebatan mereka apabila ditundukkan 17-21.Pasangan Malaysia itu yang memulakan set kedua dengan perlahan apabila ketinggalan 14-16 kembali memperkemaskan corak permainan, apabila bangkit mengikat kedudukan dengan kemenangan 21-19 pada set kedua, seterusnya mengheret perlawanan ke set penentuan.Walaupun Soon Huat-Shevon terus menampilkan aksi bertenaga, ia belum cukup untuk mengekang penguasaan pasangan bukan pilihan dari China itu, apabila mereka memuktamadkan kejayaan dengan 21-17.Ini merupakan pertama kalinya Soon Huat-Shevon bertemu pemenang Masters China 2023 itu. Terbuka Switzerland ialah kejohanan acara Jelajah Dunia Super 300 BWF, yang menawarkan hadiah bernilai US$16,590 (kira-kira RM70,000) bagi pemenang acara beregu dan US$7,980 (kira-kira RM30,000) bagi finalis, selain mata ranking BWF.- BERNAMA


Bagnaia ungguli perlumbaan pembuka musim MotoGP

(Francesco Bagnaia menunggang motosikalnya selepas memenangi perlumbaan MotoGP Grand Prix Portugal di Litar Antarabangsa Algarve/AFP)

PORTIMAO, 27 Mac- Juara dunia, Francesco Bagnaia memenangi perlumbaan MotoGP pembuka musim di Portugal selepas Marc Marquez yang bermula di petak hadapan melakukan kesilapan besar.Bintang Ducati, Bagnaia melintasi garisan penamat mendahului penunggang Aprilia, Maverick Vinales.Marquez terbabas dan melanggar pelumba kegemaran tuan rumah, Miguel Oliveira pada pusingan ketiga untuk membuka laluan yang jelas bagi Bagnaia memulakan misi memperrahankan kejuaraannya dengan sempurna.Bagnaia meninggalkan Litar Portimao dengan 37 mata maksimum dalam perlumbaan pertama musim ini yang berbaki 20 perlawanan."Itulah permulaan yang saya dan pasukan saya mahukan," kata penunggang Itali itu kepada motogp.com."Kita perlu teruskan seperti ini," tambahnya.Rakan senegara Bagnaia, Marco Bezzecchi menunggang motosikal VR46 Ducati, menduduki tempat ketiga untuk melengkapkan podium. -AFP

(Francesco Bagnaia (kiri) mengelak kemalangan yang melibatkan Marc Marquez (kanan) dan Miguel Oliveira/AFP)


Denmark tewas mengejut kelayakan Euro 2024

PARIS, 27 Mac- Denmark tewas mengejut 2-3 kepada Kazahkstan walaupun setelah mendahului 2-0 dalam perlawanan Kumpulan H kelayakan Euro 2024 di Astana.Denmark yang mara ke separuh akhir Euro 2020, selesa di hadapan apabila pemain muda Atalanta, Rasmus Hojlund menjaringkan dua gol pada separuh masa pertama.Tetapi sepakan penalti Bakhtiyor Zaynutdinov pada minit ke-73 menghidupkan harapan tuan rumah.Pada minit ke-86 pemain tengah, Askhat Tagybergen melepaskan rembatan jarak jauh melepasi Kasper Schmeichel yang untuk menyamakan kedudukan.Gol kemenangan diperoleh menerusi tandukan pemain gantian, Abat Aymbetov pada minit ke-89.Tujuh minit kemudian dia bagaimanapun dilayangkan kad kuning kedua dan diperintah keluar padang. -AFP

(Askhat Tagybergen (kiri) meraikan jaringan menentang Denmark/AFP)


Tiada halangan Muhamad Nor Azam tampil aksi terbaik

JOHOR BAHRU, 26 Mac - Pemain tengah, Muhamad Nor Azam Abdul Azih, tidak berdepan masalah untuk memberikan persembahan terbaik jika diturunkan untuk perlawanan persahabatan antarabangsa Tier 1 menentang Hong Kong di Stadium Sultan Ibrahim, Iskandar Puteri, Selasa ini.Walaupun masih dibelenggu rasa sakit susulan kecederaan lutut yang dialami sebelum ini, pemain Sri Pahang berusia 28 tahun itu, berkata situasi tersebut langsung tidak menjejaskan tahap kecergasannya bersama skuad Harimau Malaya.Katanya, beliau berlatih dan bermain bersama Sri Pahang musim ini seperti biasa tanpa menghiraukan rasa sakit dan merancang melakukan yang sama untuk membantu skuad bimbingan Kim Pan Gon meraih kemenangan ke atas Hong Kong.“Keadaan saya baik cuma rasa sakit-sakit (tidak selesa) tetapi boleh bermain sebab saya (sudah) terapkan keberanian itu di Pahang iaitu bermain tanpa rasa takut.“Kesakitan yang saya rasa sekarang memang tak macam dulu, sekarang lebih baik dan saya lebihkan latihan di gim untuk proses pemulihan dan hilangkan rasa sakit,” katanya ketika ditemui di hotel pasukan di sini, hari ini.

Pada masa sama, Muhamad Nor Azam mengakui prestasinya semakin meningkat sejak menjalani latihan bersama pasukan negara.Kali terakhir Muhamad Nor Azam menyarung jersi pasukan negara ialah ketika Malaysia menewaskan Thailand menerusi penentuan penalti pada kejohanan Piala Raja Thailand, September lalu, namun beliau dilayangkan kad merah pada aksi tersebut.Beliau yang sebelum ini menjadi antara pemain yang sering membarisi kesebelasan utama pasukan, turut berada dalam skuad yang mencipta sejarah layak ke Piala Asia 2023 pada Jun tahun lepas.Sementara itu, beliau berkata kehadiran pemain Johor Darul Ta’zim (JDT) dalam kem latihan pusat di sini kali ini menambah semangat pasukan.“Mereka sudah bermain di peringkat lebih tinggi dan mampu bantu pemain lain untuk beraksi lebih baik, apabila masuk dalam pasukan negara kita kena bersatu hati,” katanya. - BERNAMA


Piala Sudirman: Malaysia berdepan tugas getir

KUALA LUMPUR, 26 Mac-Malaysia bakal berdepan laluan sukar pada Kejohanan Badminton Piala Sudirman yang dijadualkan berlangsung dari 14 hingga 21 Mei ini di Suzhou, China.Menerusi undian secara maya dijalankan di sana siang tadi, Malaysia yang menduduki ranking keempat kejohanan itu diletakkan di dalam Kumpulan C bersama Taiwan, India dan Australia. Di atas kertas, pasukan India dan Taiwan merupakan lawan sukar yang mampu menyekat peluang kem negara mara ke pusingan seterusnya.Menurut format, hanya dua pasukan terbaik daripada setiap kumpulan akan layak ke peringkat suku akhir. Malaysia belum pernah memenangi kejohanan itu sejak kali pertama diadakan di Jakarta, Indonesia pada 1989. Sementara itu, bagi Kumpulan A juara bertahan, China diletakkan bersama-sama Denmark, Singapura dan Mesir. Bagi Kumpulan B pula bakal menyaksikan pertembungan Indonesia dan Thailand untuk dua pasukan teratas, selain Jerman dan Kanada yang diundi dalam kumpulan sama.Manakala kumpulan D membariskan pasukan Jepun, Korea Selatan, Perancis dan England.Sementara itu, bekas pemain badminton negara Roslin Hashim berkata skuad negara perlu mempamerkan semangat juang dan fokus yang tinggi bagi layak ke pusingan seterusnya."Skuad negara perlu berwaspada dengan India dan Taiwan sekiranya berharap untuk mara ke pusingan seterusnya. Saya mengharapkan pemain mampu buat yang terbaik", katanya ketika di temui media disini.Pencapaian terbaik skuad negara dalam saingan Piala Sudirman ialah pada edisi 2021 dan 2009 iaitu layak ke separuh akhir.

(Bekas pemain badminton negara, Roslin Hashim/FOTO RTM)


Pan Gon tepis spekulasi punca Arif Aiman, Endrick Dos disisihkan

(Pemain tengah, Endrick Dos Santos dan Pemain sayap, Arif Aiman Mohd Hanapi (kanan)/FOTO FAM)

KUALA LUMPUR, 26 Mac - Spekulasi ketiadaan kelibat Arif Aiman Mohd Hanapi ketika sesi latihan untuk perlawanan berdepan Hong Kong, pada Selasa ini akhirnya terjawab.Pengendali Harimau Malaya, Kim Pan-Gon berkata, selain pemain bintang muda Johor Darul Ta'zim (JDT) itu, pemain naturalisasi baharu, Endrick Dos Santos tidak akan bersama skuad Harimau Malaya menentang Hong Kong susulan kedua-dua pemain itu mengalami kecederaan."Dua pemain, Arif Aiman Mohd Hanapi dan Endrick Dos Santos telah dilepaskan keluar dari kem latihan pusat skuad Harimau Malaya selepas ujian yang dibuat mengesahkan kedua-dua itu mengalami kecederaan.“Dengan situasi terkini itu, Arif Aiman dan Endrick sah tidak dapat diturunkan untuk Perlawanan Antarabangsa Tier 1 menentang Hong Kong pada Selasa, 28 Mac 2023.“Pegawai dan pasukan perubatan FAM (Persatuan Bolasepak Malaysia) sentiasa mengutamakan kesihatan dan keselamatan pemainnya dan telah bersetuju untuk melepaskan Arif Aiman dan Endrick dari kem latihan pusat ini supaya mereka dapat kembali pada tahap kesihatan terbaik selepas ini," jelasnya melalui kenyataan hari ini.Tambah Pan Gon, dengan ketiadaan Arif Aiman dan Endrick, baki 25 pemain lain akan meneruskan kem latihan pusat ini dan tiada penambahan pemain baharu."Semoga cepat sembuh, Arif Aiman dan Endrick!," ucap beliau kepada kedua-dua pemain itu.Sebelum ini, ketiadaan pemain sayap Arif Aiman menimbulkan tanda tanya selepas tiada dalam senarai pemain ketika menentang Turkmenistan selain kelibatnya tidak kelihatan dalam sesi latihan.

(Pengendali Harimau Malaya, Kim Pan-Gon /FOTO FAM)


Isteri bakal timang cahaya mata sulung Hazim mungkin tidak ke Kemboja

KUALA LUMPUR, 26 Mac - Penganalisis pasukan e-sukan lelaki, Muhammad Hazim Firdaus Ismail mungkin terpaksa melepaskan peluang menyertai kontinjen Malaysia ke temasya dwi tahunan Sukan SEA Kemboja pada Mei depan.Menurut Hazim, dia bakal menimang cahaya mata sulung pada tempoh itu, selain perlu menemani isterinya yang sarat mengandung."Saya masih lagi berbincang dengan pihak pengurusan SEA Games dan Olimpik melalui Sir Cloud, jadi saya rasa berkemungkinan tidak dapat mewakili Malaysia ke SEA games Kemboja pada kali ini disebabkan saya tengah menunggu isteri saya bersalin," katanya ketika dihubungi RTM.Di Kemboja nanti, peranan Hazim sebagai penganalisis adalah membantu ketua jurulatih menyediakan laporan setiap perlawanan yang melibatkan skuad negara dan juga pasukan lain. Hazim merupakan antara 10 nama yang tersenarai mewakili kem e-sukan negara dalam permainan Mobile Legends Bang-Bang (MLBB) kategori lelaki.Dia yang juga jurulatih kelab terkenal di Malaysia, Todak, telah memaklumkan dilema yang dihadapinya itu kepada Majlis Olimpik Malaysia.

(Penganalisis pasukan e-sukan lelaki, Muhammad Hazim Firdaus Ismail)


Arif Aiman tidak jalani latihan bersama Harimau Malaya

JOHOR BAHRU, 26 Mac - Keberadaan dan status pemain sayap Arif Aiman Mohd Hanapi menjadi misteri selepas beliau tidak bersama pasukan negara yang menjalani latihan di Pusat Latihan Johor Darul Ta’zim (JDT), Padang Mawar di Pasir Gudang malam tadi.Berdasarkan pemerhatian Bernama, ketiadaan Arif Aiman menyaksikan hanya 26 pemain kembali menyertai sesi latihan pasukan selama hampir dua jam yang bermula 10 malam.Sesi latihan bermula lewat bagi menghormati bulan Ramadan itu sebahagian daripada persiapan skuad Harimau Malaya bimbingan Kim Pan Gon menjelang aksi persahabatan antarabangsa Tier 1 kedua bertemu Hong Kong di Stadium Sultan Ibrahim di Iskandar Puteri, Selasa depan.Persatuan Bolasepak Malaysia (FAM) sehingga kini tidak mengeluarkan sebarang kenyataan berhubung “misteri” ketiadaan Arif Aiman dalam sesi latihan malam tadi.Kebiasaannya, faktor kecederaan dengan pengesahan doktor pasukan antara alasan yang membenarkan seseorang pemain itu diketepikan daripada tugasan bersama skuad kebangsaan pada jendela perlawanan antarabangsa FIFA.Sebelum ini, Pemain Paling Bernilai (MVP) Anugerah Bolasepak Kebangsaan 2021 dan 2022 itu tidak berada dalam skuad bimbingan Pan Gon ketika Malaysia menewaskan Turkmenistan 1-0 pada aksi persahabatan antarabangsa Tier 1 di Stadium Sultan Ibrahim, Khamis lepas.Rabu lepas, Pan Gon pada sidang media praperlawanan menentang Turkmenistan mengesahkan kesemua 27 pemain yang dipanggil ke kem latihan pusat skuad Harimau Malaya di sini berada pada tahap kecergasan terbaik dan sedia diturunkan.Kali terakhir Arif Aiman menyarung jersi pasukan negara ialah ketika kempen Piala Raja Thailand September tahun lepas, yang menyaksikan Malaysia muncul naib juara selepas tewas semasa final kepada Tajikistan. - BERNAMA


Nama Messi diabadikan di Fasiliti kemudahan sukan Argentina

BUENOS AIRES, 26 Mac-Persekutuan Bola Sepak Argentina (AFA) menamakan fasiliti latihan pasukan berkenaan kepada ketua pasukan, Lionel Messi sebagai mengiktiraf sumbangannya pada Piala Dunia 2022 dan perjalanan kariernya yang penuh cemerlang.Menerusi ciapan di Twitter, Presiden AFA, Claudio Tapia berkata pertukaran nama itu adalah satu pengiktirafan negara kepada Messi.Casa de Ezeiza di Buenos Aires, yang menempatkan pasukan kebangsaan, kini akan dikenali sebagai Lionel Andres Messi "sebagai penghormatan kepada pemain terbaik di dunia", katanya.Messi menamatkan penantian Argentina selama 36 tahun untuk memenangi Piala Dunia setelah Argentina menewaskan Perancis pada perlawanan akhir Disember lalu, sekali gus mengikuti jejak legenda, mendiang Maradona yang melakukannya pada Piala Dunia 1986."Saya berasa sangat gembira. Penghormatan ini sangat, sangat istimewa," kata Messi.Piala Dunia merupakan satu-satunya piala yang belum dimenangi Messi yang sebelum ini telah memenangi pelbagai anugerah dan piala seperti Liga Juara dan Copa Amerika selain memenangi gelaran Pemain Terbaik Dunia sebanyak tujuh kali.Messi menjaringkan gol ke-800 dalam kariernya menerusi kemenangan 2-0 ke atas Panama pada perlawanan persahabatan di Buenos Aires.Perlawanan itu merupakan pertama Argentina di hadapan penyokong tuan rumah mereka selepas bergelar juara dunia.-channelnewsasia.com

(Messi mengetuai pasukan bola sepak kebangsaan merangkul kejuaraan Piala Dunia ketiga mereka pada Piala Dunia FIFA 2022 di Qatar pada Disember/Foto Facebook AFA)


Terbuka Switzerland: Soon Huat-Shevon mara ke pentas akhir bertemu wakil China

(Beregu profesional negara Goh Soon Huat-Shevon Lai Jemie/ Badminton Association of Malaysia - BAM)

KUALA LUMPUR, 26 Mac- Beregu profesional negara Goh Soon Huat-Shevon Lai Jemie menjadi beregu tunggal negara untuk meneruskan perjuangan Malaysia pada Kejohanan Terbuka Switzerland 2023 berlangsung di Basel.Beregu campuran itu melangkah ke pentas akhir selepas mengatasi Robin Tabeling-Selena Piek dari Belanda 21-14, 23-21 dalam tempoh 38 minit, di St. Jakobshalle, awal pagi tadi (4.30 pagi waktu Malaysia).Selepas menang set pertama 21-14, Soon Huat-Shevon yang juga pilihan keenam kejohanan, ditentang hebat pasangan Belanda itu sebelum berjaya mengawal permainan dan memenangi pertarungan sengit berakhir dengan 23-21.Keputusan itu menyaksikan beregu ranking ke-11 dunia itu akan bertemu wakil China Jiang Zheng Bang-Wei Ya Xin yang mara selepas menundukkan wakil Taiwan Ye Hong Wei-Lee Chia Hsin 21-13, 23-21 dalam satu lagi aksi separuh akhir.Sementara itu, hasrat perseorangan profesional lelaki negara Lee Zii Jia bagi meraih gelaran pertamanya musim ini musnah selepas ditundukkan pemain Jepun Koki Watanabe straight set 11-21, 14-21.- BERNAMA

(Lee Zii Jia tewas kepada pemain Jepun Koki Watanabe straight set 11-21, 14-21/Badminton Association of Malaysia - BAM)


Kami perlu lebih pantas dalam aksi menentang Hong Kong - Darren


Pemilihan jenis sukan di SUKMA 2024 dibuat secara terbuka

KUALA LUMPUR, 25 Mac- Pemilihan jenis sukan yang dipertandingkan pada Sukan Malaysia (Sukma) 2024 di Sarawak dibuat secara terbuka, melalui kerjasama semua pihak berkepentingan tanpa sebarang prejudis terhadap mana-mana sukan lain.Ketua Pengarah Majlis Sukan Negara (MSN) Datuk Ahmad Shapawi berkata keputusan membabitkan jenis dan jumlah sukan dipertanding, diputuskan oleh Jawatankuasa Tertinggi Sukma dianggotai Exco Belia dan Sukan Negeri, selain wakil Majlis Olimpik Malaysia (MOM) mewakili Persatuan Sukan Kebangsaan (PSK).“Ketika mesyuarat 16 Mac lepas, Jawatankuasa Tertinggi SUKMA memperakui daripada 103 jenis sukan berdaftar di bawah Akta Pembangunan Sukan 1997, hanya sebahagian mampu dimasukkan bagi memastikan penganjuran berkualiti dan penyediaan khidmat sokongan lojistik, berdasarkan kemampuan penganjur.“Sehubungan itu, Jawatankuasa Tertinggi Sukma telah menerima rumusan Bengkel Transformasi Sukma yang disertai wakil semua Majlis Sukan Negeri serta Kementerian Pendidikan pada 16 hingga 18 Feb lepas bahawa, hanya 28 jenis sukan dipilih berpandukan kepada empat Justifikasi Asas Pemilihan,” katanya.Beliau berkata demikian menerusi kenyataan yang dikeluarkan MSN, hari ini sebagai mengulas isu pemilihan jenis sukan di Sukma, yang dibangkitkan oleh Setiausaha Agung Persatuan Kabaddi Malaysia Peter Gopi, yang tular di media sosial ketika ini.Peter dalam video tersebut, menyatakan kekecewaannya apabila sukan kabbadi didapati tidak tersenarai sebagai sukan terpilih ke temasya itu.Shapawi berkata pemilihan 28 jenis sukan itu dilakukan berdasarkan empat justifikasi asas iaitu, pertama sukan itu dipertandingkan di temasya Sukan Olimpik dan atlet negara layak menyertainya secara merit, mengambil kira tiga edisi terakhir temasya (Sukan Olimpik Tokyo 2020, Sukan Olimpik Rio 2016 atau Sukan Olimpik London 2012).Justifikasi kedua pula ialah sukan dipertandingkan di temasya Sukan Olimpik dan Sukan Asia / Sukan Komanwel, yang atlet negara mempunyai potensi prestasi meraih pingat, dengan mengambil kira dua edisi terakhir Sukan Asia (Jakarta/Palembang 2018 atau Incheon 2014), serta tiga edisi terakhir Sukan Komanwel (Birmingham 2022, Gold Coast 2018 atau Glasgow 2014).Bagi justifkasi ketiga pula, sukan tidak dipertandingkan di Sukan Olimpik tetapi dipertandingkan di Sukan Asia/ Sukan Komanwel dan atlet negara mempunyai potensi meraih pingat mengambil kira dua edisi terakhir Sukan Asia (Jakarta/Palembang 2018 atau Incheon 2014), serta tiga edisi terakhir Sukan Komanwel (Birmingham 2022, Gold Coast 2018 atau Glasgow 2014).

Sementara itu justifikasi keempat pula ialah, sukan popular dan dipelopori sebilangan besar rakyat Malaysia, dipertandingkan di dalam struktur pertandingan Majlis Sukan Sekolah-Sekolah Malaysia (MSSM) serta mempunyai kemudahan infrastruktur sedia ada di kebanyakan sekolah, premis kerajaan mahupun swasta di seluruh negara.Beliau berkata daripada keempat-empat justifikasi itu, 28 sukan berkenaan telah dipilih antaranya akuatik (renang dan terjun), angkat berat, badminton, berbasikal (trek dan lebuhraya), gimnastik (artistik dan gimrama), golf, lawan pedang, memanah, menembak, olahraga dan pelayaran.Selain itu turut tersenarai ialah sukan hoki, judo, ping pong dan taekwondo, karate, lawn bowls, pencak silat, sepak takraw, skuasy, tenpin boling dan wushu bola sepak, ragbi, bola jaring, bola keranjang, bola tampar dan tenis.“Sarawak sebagai tuan rumah temasya SUKMA 2024 juga, telah diberi peluang bagi menyenaraikan empat sukan pilihan dan bertindak memilih tinju, muay thai, e-sukan dan petanque,” katanya.Bagaimanapun, katanya peluang untuk baki 75 daripada 103 jenis sukan berdaftar dimasukkan ke edisi SUKMA seterusnya masih terbuka, bermula dengan SUKMA 2026-BERNAMA


Frank Bernhardt dilantik Pengarah Teknikal Kelantan FC

(Frank Bernhardt dilantik sebagai Pengarah Teknikal TRW Kelantan FC/FOTO Facebook TRW Kelantan FC)

KOTA BHARU, 25 Mac - Bekas ketua jurulatih skuad kebangsaan Bawah 23 (B-23), Frank Bernhardt dilantik sebagai Pengarah Teknikal TRW Kelantan FC bagi memacu pasukan itu ke arah lebih baik sepanjang saingan Liga Malaysia (Liga-M) musim ini.Kelantan FC dalam kenyataan hari ini memaklumkan pelantikan Bernhardt itu bagi menggantikan pengarah teknikal sebelum ini Nasir Yusuf."Beliau (Frank Bernhardt) mempunyai pengalaman sebagai ketua jurulatih bersama Skuad B-23 Malaysia dan UiTM FC yang beraksi pada saingan Liga-M."Jurulatih berasal dari Kiel, Jerman ini juga memiliki sijil kejurulatihan UEFA Pro daripada German Sport University di Cologne, selain pernah menjadi Pengarah Teknikal Estonia FA (2007-2012 ) dan Azerbaijan FA (2014-2017),” menurut kenyataan itu,Menurut Kelantan FC, perlantikan pengarah teknikal adalah antara syarat wajib dalam perlesenan kelab di bawah Liga Bola Sepak Malaysia (MFL),Bernhardt, yang pernah bermain untuk kelab Werder Bremen, akan bertanggungjawab sepenuhnya memantau dan menilai unit kejurulatihan serta hal-hal berkaitan teknikal pasukan. - BERNAMA


Dos Santos selesa bermain dengan peranan baharu bersama pasukan kebangsaan

JOHOR BAHRU, 25 Mac - Pemain naturalisasi baharu Malaysia Endrick Dos Santos, tidak berdepan sebarang kesukaran untuk menyesuaikan diri dengan gaya permainan Harimau Malaya walaupun beliau diberikan peranan berbeza daripada kebiasaannya.Pemain kelahiran Brazil itu yang membuat penampilan pertamanya bersama pasukan kebangsaan ketika Malaysia menang 1-0 ke atas Turkmenistan, pada perlawanan persahabatan antarabangsa Tier 1 Khamis lalu berkata, dia berasa selesa walaupun Ketua Jurulatih Kim Pan Gon meletakkannya sebagai pemain tengah yang membantu bahagian pertahanan.Beraksi di bahagian itu dilihat akan mengehadkan sumbangannya kepada bahagian serangan skuad Pan Gon, namun pemain Johor Darul Ta'zim (JDT) yang sehingga kini sudah menjaringkan tiga gol dalam Liga Super musim ini, berkata kehadirannya adalah untuk mengimbangi kekuatan di bahagian tengah dan menjadikan pasukan lebih baik.“Saya tidak berasa kecewa kerana tidak dapat menjaringkan gol dalam penampilan sulung saya. Sudah tentu, saya bermain pada posisi itu ( ketika menentang Turkmenistan) tetapi saya selesa, saya telah bermain banyak kali dalam posisi ini.“Bagi saya tidak kira siapa yang menjaringkan gol dan bantuan jaringan, kerana yang paling penting ialah kemenangan. Jadi saya tidak datang ke sini dan berfikir untuk (hanya) menjaringkan gol, saya datang untuk membantu. Saya gembira dapat membuat penampilan sulung bersama pasukan kebangsaan, ada ruang untuk diperbaiki dan saya fikir kami boleh menjadi lebih baik,” katanya kepada pemberita di sini baru-baru ini.

(Pemain naturalisasi baharu Malaysia Endrick Dos Santos sebagai pemain tengah yang membantu bahagian pertahanan/FOTO Dos Santos)

Di JDT, Dos Santos dilihat lebih aktif dalam membantu bahagian serangan untuk menggerakkan bola ke hadapan, sekali gus memberinya ruang untuk mencatatkan namanya sebagai penjaring selain bantuan jaringan.Bagaimanapun, beliau menegaskan apa yang penting semasa sesi latihan pasukan kebangsaan adalah untuk membentuk persefahaman yang baik, dan semua pemain kini sedang membina komunikasi yang baik antara satu sama lain bagi memastikan skuad mencapai objektif yang ditetapkan, menjelang pertembungan Hong Kong Selasa depan.“Kami mempunyai masa yang singkat untuk mengenali satu sama lain, tetapi kami yakin kami mempunyai pasukan yang sangat baik, kami mempunyai hubungan yang baik dengan jurulatih, kakitangan dan pemain, dan kami datang ke sini untuk memenangi kedua-dua perlawanan (Turkmenistan dan Hong Kong), ” kata pemain berusia 28 tahun itu.Malaysia kini sedang bersedia untuk berhadapan Hong Kong dalam satu lagi perlawanan persahabatan antarabangsa Tier 1 di Stadium Sultan Ibrahim di Iskandar Puteri, dan mengharapkan tuah bermain di stadium itu, untuk meraih kemenangan kedua berturut-turut, selepas pertembungan Turkmenistan di tempat yang sama. - BERNAMA


Terbuka Switzerland: Lee Zii Jia mara ke separuh akhir

BASEL, 25 Mac-Pemain perseorangan sensasi negara, Lee Zii Jia meneruskan momentum cemerlangnya selepas mara ke separuh selepas menewaskan pemain Taiwan, Lee Chia Hao.Lee Zii Jia menang straight set’ 21-12, 21-17 dalam tempoh masa 37 minit.Kemenangan tersebut ibarat membalas dendam buat Zii Jia yang ditumpaskan pemain sama ketika aksi pusingan kedua Terbuka Jerman pada awal bulan lalu.Pada separuh akhir nanti, Lee Zii Jia bakal bertemu pemain Jepun, Koki Watanabe yang menewaskan pemain Hong Kong, Lee Cheuk Yiu dengan kemenangan ‘straight set’ 22-20, 21-17 pada aksi suku akhir.Sementara itu, harapan bagi menyaksikan seorang lagi wakil negara, Ng Tze Yong di separuh akhir tidak kesampaian selepas dia menarik diri akibat kecederaan.Pada perlawanan suku akhir semalam, Ng Tze Yong menentang pemain sensasi Taiwan, Chou Tien Chen.Ng Tze Yong yang tewas pada set pertama 21-11, terpaksa menarik diri pada set kedua susulan mengalami kecederaan hamstring.

(Lee Zii Jia mara ke separuh akhir Terbuka Switzerland/FOTO AFP)


Penggusti APAC sedia bersaing dengan jaguh dunia

(Majlis menandatangani MoU antara Noah X dan APAC)

KUALA LUMPUR, 25 Mac- Peserta daripada Gusti Asia Pasifik (APAC) bakal memberi saingan kepada jaguh gusti dunia apabila dijangka membuat penampilan pada pertarungan di Jepun dan Amerika Syarikat (AS), tahun ini.Pengasas dan Ketua Pegawai Operasi APAC, Ayez Shaukat Fonseka, berkata impian pasukannya untuk beraksi di pentas antarabangsa itu bakal menjadi kenyataan selepas menerima peruntukan daripada syarikat jenama pemasaran IT, Noah X, menerusi memorandum persefahaman (MoU) yang ditandatangani, semalam.Beliau berkata penampilan skuadnya pada pertarungan gusti di kedua-dua negara berkenaan dijadualkan pada Mei dan Julai depan.“Selepas mendapat penajaan ini, saya akan lebih yakin sebab saya ada sokongan, cuma sekarang saya perlu fokus untuk menjadi terbaik.“Noah X akan beri kita satu studio, dan kita akan buat ‘live show’ (pertarungan gusti) setiap bulan, harap kita akan lebih mahir selepas ini,” katanya kepada pemberita selepas majlis menandatangani MoU antara Noah X dan APAC, semalam. Sementara itu, Ayez Shaukat berkata bagi pertarungan yang akan diadakan dalam negara yang dijangka berlangsung antara Mei dan Julai ini, APAC bakal menyediakan 2,000 tiket.Tahun lepas, APAC menganjurkan saingan gusti bertaraf antarabangsa iaitu APAC Wrestling Rise di Spacerubix, Puchong, yang menampilkan sembilan ahli gusti profesional tempatan.Pengarah Pembangunan Perniagaan Noah X, Ong Wei Chen, berkata menerusi perjanjian berkenaan syarikat itu bakal memberi manfaat kepada ahli gusti APAC termasuk gaji bulanan menerusi token tidak sepiawai (NFT) berbentuk karya seni digital dan menyediakan pusat latihan kepada mereka.

(Pengasas dan Ketua Pegawai Operasi APAC, Ayez Shaukat Fonseka)


Liga CONCACAF: Amerika Syarikat belasah Grenada

MIAMI, 25 Mac-Weston McKennie dan Ricardo Pepi masing-masing menjaringkan dua gol buat Amerika Syarikat (AS) ketika menewaskan Grenada 7-1 pada Liga Negara-Negara CONCACAF.Pada perlawanan yang dilangsungkan di St. George semalam, pasukan pelawat, AS dilihat lebih menguasai permainan melalui gerakan-gerakan berbahaya daripada beberapa pemain bintang seperti Christian Pulisic, dan penyerang Leeds, Brenden Aaronson.AS memulakan pesta gol menerusi gol oleh penyerang kelahiran Belanda, Ricardo Pepi pada minit ke-5, hasil hantaran Pulisic.Pulisic sekali lagi memainkan peranan bagi gol kedua AS apabila hantarannya berjaya disudahkan oleh Brenden Aaronson yang menggelecek beberapa pertahanan Grenada sebelum melepaskan rembatan kencang pada minit ke-20.Weston McKennie menjadikan kedudukan 3-0 buat AS setelah menyempurnakan 'Volley' hasil sepakan percuma oleh Pulisic yang mengucar-ngacirkan pertahanan Grenada.Grenada berjaya mendapatkan gol saguhati pada minit ke-32 menerusi penyerang, Jacob Berkeley-Agyepong.Penguasaan AS semakin jelas apabila Weston McKennie menjaringkan gol kedua peribadi dan gol keempat pasukan pada minit ke-34.Pesta jaringan gol kemudiannya kembali bersambung pada babak kedua perlawanan dengan Pulisic mencatat nama selaku penjaring gol pada minit ke-49 hasi rembatan rendah menerjah gawang Grenada.Gawang Greneda kembali bocor lagi pada minit ke-53 hasil jaringan Ricardo Pepi menjadikan kedudukan 6-1 buat AS.Zendejas, pemain kelahiran Mexico berjaya meletakkan nama sebagai penjaring gol pada minit ke-72 setelah masuk menggantikan Pulisic pada minit ke-64.Kemenangan tersebut meletakkan Amerika Syarikat (AS) ditangga teratas Kumpulan D. Manakala Grenada pula menghuni tangga tercorot-AFP

(Aksi pemain Amerika Syarikat pada perlawanan menentang Grenada/FOTO www.starsandstripesfc.com)


Tuchel dilantik pengendali baharu Bayern Munich

MUNICH, 25 Mac-Kelab gergasi Jerman, Bayern Munich mengumumkan pelantikan Thomas Tuchel sebagai pengendali baharu kelab itu menggantikan jurulatih sebelum itu, Julian Nagelsmann.Bekas jurulatih, Julian Nigelsman, 35 tahun sebelum ini berjaya membawa pasukan 'Bavaria' itu mara ke suku akhir Liga Juara dan bakal berdepan gergasi England, Manchester City bulan depan.Namun, pengurusan kelab berkenaan tidak gembira dengan pencapaian Nagelsmann pada saingan domestik. Bayern Munich kini berada pada tangga kedua Bundesliga, satu mata di belakang musuh tradisi, Dortmund Borussia.Keadaan itu menyebabkan Nagelsmann dipecat dan digantikan dengan pengendali berusia 49 tahun itu yang pernah memenangi Liga Juara bersama Chelsea pada 2021.Kelab Bayern dalam satu kenyataan dilaporkan berkata, Tuchel ditawarkan kontrak bersama kelab berkenaan sehingga Jin 2025 dan akan memantau latihan pada Isnin sebelum diperkenalkan kepada pihak media.Perlawanan pertama buat Tuchel adalah pada perlawanan menetang bekas pasukannya, Borussia Dortmund pada 1 April depan.Tuchel sebelum ini berjaya mengemudi Chelsea menjuarai Liga Juara pada 2021 sebelum dipecat oleh kelab berkenaan pada permulaan musim 2022/2023-AFP

(Thomas Tuchel (kiri) dan Julian Nagelsmann (kanan)/Foto AFP)


Azeem raih emas acara 100 meter di Florida

KUALA LUMPUR, 25 Mac- Jaguh pecut negara, Muhammad Azeem Mohd Fahmi terus mencipta sensasi di Amerika Syarikat selepas menjuarai acara 100 meter (m) pada Kejohanan Florida State University (FSU) Relays, awal pagi tadi (3 pagi waktu Malaysia).Pada kejohanan yang berlangsung di Mike Long Track di Tallahassee, Florida, Azeem yang mewakili Universiti Auburn menamatkan perlumbaan dengan catatan 10.32 saat (s) sekali gus meninggalkan sembilan pelumba lain.Lebih manis, ia merupakan kemenangan sulung buat atlet berusia 18 tahun itu yang membuat debut kejohanan luar dewan di bumi 'Uncle Sam' itu selepas tiga penampilan dalam acara 60m dalam dewan sebelum ini.Tempat kedua acara itu dimenangi Andre Ewers (10.49s) manakala tempat ketiga dimenangi Trei Thorogood (10.51s) mewakili Universiti Syracuse.Bulan lepas, Azeem menampilkan permulaan baik di Amerika Syarikat selepas memecahkan rekod kebangsaan acara pecut 60m lelaki dalam dewan miliknya sendiri pada kejohanan Tiger Paw Invitational.- BERNAMA

(Muhammad Azeem (tengah) meraikan kejayaannya selepas memenangi perlawanan 100 meter lelakipada Kejohanan Olahraga Terbuka Perak 2022 di Stadium Perak Ipoh pada 18 Jun 2022/ BERNAMA)


Mbappe bantu Perancis benam Belanda

PARIS, 25 Mac-Kylian Mbappe meraikan perlawanan pertamanya sebagai ketua pasukan Perancis dengan dua gol dan membantu negara itu kenduri gol berdepan Belanda 4-0 pada perlawanan kelayakan Euro 2024.Mbappe menggantikan ketua pasukan sebelumnya, Hugo Lloris memulakan perlawanan dengan cemerlang apabila membantu gerakan gol pertama pada minit ke-2 perlawanan hasil jaringan Antoine Griezmann.Pasukan Perancis menambah gol kedua pada minit ke-8 menerusi Dayot Upamecano sebelum Mbappe mencetak nama selaku penjaring gol pada minit ke-22.Pada separuh masa kedua, Perancis yang banyak menguasai perlawanan menambah gol keempat perlawanan melalui Mbappe sekali lagi pada minit ke-88 perlawanan.

Kemenangan tersebut meletakkan Perancis di tangga teratas kumpulan di depan Greece yang menundukkan Gibraltar 3-0 semalam.

Perancis bakal bertemu Ireland di dublin pada Isnin ini-AFP

(Kapten Perancis, Kylian Mbappe beraksi ketika menentang Belanda/FOTO AFP)


Harimau Muda mara ke final Piala Merlion 2023

SINGAPURA, 25 Mac-Skuad bola sepak Bawah 22 tahun (B-22) negara mara ke final 2023 selepas menundukkan Kemboja 4-2 pada aksi di Stadium Jalan Besar semalam.Pada perlawanan itu, pasukan negara berada di depan pada minit ke-13 hasil jaringan Haqimi Azim Rosli yang mendapat hantaran Aiman Afif Md Afizul di sebelah kiri.Malaysia terus mendominasi perlawanan dengan gol kedua pada minit ke-29 hasil jaringan R Ruventhiran yang berjaya menyudahkan hantaran Aliff Izwan Yuslan.Pasukan Kemboja yang tersentak kembali mengatur gerakan dan berjaya mendapat gol pertama pada minit ke-36 hasil kesilapan penjaga gol negara, Rahadiazli Rahalim yang gagal menangkap bola dengan kemas. Kesempatan itu dimanfaatkan oleh Lim Pisoth bagi kedudukan 2-1.Bersambung separuh masa kedua, pasukan Kemboja memperkemaskan gerakan dan hasilnya pada minit ke-51 pasukan itu menyamakan kedudukan hasil jaringan Sieng Chantea.Pasukan negara kembali di depan pada minit ke-61 hasil jaringan pemain gantian Fergus Tierney.Pasukan negara mengesahkan kemenangan menerusi jaringan Najmudin Akmal Kamal Akmal pada minit ke-72. Pada aksi final yang dijadual berlangsung Ahad ini, anak buah E Elavarasan akan berdepan sama ada Singapura ataupun Hong Kong.

(Percubaan Fergus Tierney ketika menentang Kemboja/Foto FB FAMalaysiaOfficial)


Ibrahimovic, pemain tertua di Euro

SOLNA, 25 Mac- Zlatan Ibrahimovic, penyerang Sweden berusia 41 tahun, menjadi pemain kedua tertua beraksi dalam kelayakan kejohanan Eropah pada Jumaat tetapi malam bersejarahnya berakhir dengan kekalahan 3-0  kepada Belgium.Ibrahimovic masuk sebagai pemain gantian pada minit ke-73 dalam perlawanan peringkat kumpulan Euro 2024 di Solna.Bintang Sweden yang dilahirkan pada 3 Oktober 1981 itu pada mulanya dipuji sebagai lelaki tertua untuk mengambil bahagian dalam kelayakan Eropah.Pada usia 41 tahun, lima bulan dan 21 hari, Ibrahimovic masih mendahului bekas penjaga gol Itali, Dino Zoff, yang bermain menentang Sweden pada 29 Mei 1983, pada usia 41 tahun, tiga bulan dan sehari.Ibrahimovic dari AC Milan hujung minggu lalu menjadi pemain tertua yang menjaringkan gol dalam sejarah Serie A.Awal minggu ini, dia menegaskan dia mahu bermain di pusingan akhir Euro di Jerman tahun depan apabila dia akan berusia 42 tahun dan pemain tertua pernah menyertai kejohanan itu.Bagaimanapun, pada aksi yang berlangsung di Friends Arena, Ibrahimovic  berdepan perjuangan yang sukar apabila Romelu Lukaku mencipta hatrik untuk memberikan jurulatih baharu Belgium Domenico Tedesco permulaan yang baik selepas menggantikan Roberto Martinez."Itu adalah tiga mata yang sangat penting. Mengambil tiga mata dan menjaringkan tiga gol di Sweden tidak pernah mudah untuk mana-mana pasukan," kata Tedesco.Penyerang Inter Milan, Lukaku membuka tirai jaringan sejurus selepas setengah jam, sebelum menggandakan kedudukan pada minit ke-49.Pemain gantian, Johan Bakayoko menjadi pembantu gol ketiga Lukaku ketika berbaki tujuh minit sekali gus membolehkan Belgium mencatat kemenangan ke-15 berturut-turut dalam aksi kelayakan Eropah.-AFP


Sukan SEA 2023: Skuad bola keranjang, berpotensi sumbang pingat

KUALA LUMPUR, 24 Mac- Skuad bola keranjang negara berpotensi membawa pulang satu pingat tidak mengira warna pada Sukan SEA 2023 di Kemboja, Mei depan.Ketua Kontinjen (CDM) Malaysia, Datuk Mohd Nasir Ali berkata, ia mungkin dapat direalisasikan jika dilihat kepada persediaan yang dijalankan ketika ini."Dari segi strategi dia, strategi dan taktik dia untuk dalam sukan itu mereka sudah ada, tetapi mereka akan kemaskini sebelum pergi ke Cambodia.

(Ketua Kontinjen (CDM) Malaysia, Datuk Mohd Nasir Ali)

"Jadi fasa ini lebih kepada latihan intensif dan memastikan setiap kelemahan dan kekuatan setiap atlet dapat mereka tampal", katanya.Beliau ditemui ketika meninjau latihan skuad bola keranjang negara di Stadium MABA, Kuala Lumpur.Turut hadir, Timbalan CDM, Datuk Shalin Zulkifli dan Sharon Wee.


Pan Gon puji padang Stadium Sultan Ibrahim

(Muhammad Akhyar Abdul Rashid muncul wira Harimu Malaya apabila menjaringkan gol kemenangan pada separuh masa pertama/ Foto BERNAMA)

ISKANDAR PUTERI, 24 Mac - Ketua jurulatih kebangsaan Kim Pan Gon memuji padang Stadium Sultan Ibrahim selepas Malaysia menewaskan Turkmenistan 1-0 dalam perlawanan persahabatan antarabangsa Tier 1, di sini, malam tadi.Ia adalah kali pertama Harimau Malaya beraksi di stadium berkenaan yang merupakan pusat latihan pasukan Johor Darul Ta’zim (JDT), susulan penutupan Stadium Nasional di Bukit Jalil awal tahun ini, bagi pemasangan rumput baharu, Zeon Zoysia, yang juga digunakan di sini.Warga Korea Selatan itu berkata keadaan padang tersebut membolehkan anak buahnya mempamerkan permainan pantas, justeru beliau berterima kasih kepada JDT kerana menawarkan pasukannya untuk berlatih serta bermain di sini bagi dua aksi persahabatan, termasuk menentang Hong Kong pada 28 Mac ini."Ia (padang) baik dan kami boleh bermain permainan pantas, jika kami ada lebih ramai pemain laju kami boleh beri anda lebih banyak gol. Dari segi pemain, saya berpandangan mereka mesti menyesuaikan diri (dengan kualiti padang) kerana kami mungkin akan bermain di padang yang lebih baik di Qatar (Piala Asia 2023), lebih banyak permainan pantas dan lawan yang lebih kuat.

(Malaysia menewaskan Turkmenistan 1-0 dalam perlawanan persahabatan antarabangsa Tier 1 diStadium Sultan Ibrahim, Iskandar Puteri, malam tadi/ Foto BERNAMA)

“Secara keseluruhannya, (bermain di Stadium Sultan Ibrahim) adalah latihan yang baik untuk kami dan kami juga dalam persekitaran yang baik, terima kasih JDT kerana menyediakan padang ini,” katanya pada sidang media selepas perlawanan, di sini, malam tadi.Dalam perlawanan itu, pemain sayap JDT Muhammad Akhyar Abdul Rashid muncul wira apabila menjaringkan gol kemenangan pada separuh masa pertama.Malaysia mempunyai peluang untuk menjaringkan lebih banyak gol dengan beberapa percubaan cantik, namun penjaga gol Turkmenistan Rasul Charyyev bertindak cemerlang termasuk menepis tendangan gunting Muhammad Akhyar dan menghalang serangan berganda Mohamad Faisal Abdul Halim pada separuh masa kedua.Ini adalah kemenangan kedua Malaysia ke atas Turkmenistan selepas menewaskan skuad ‘The Green’ itu, 3-1, dalam aksi Kumpulan E Kelayakan Piala Asia 2023 di Stadium Nasional, Jun tahun lepas. -BERNAMA


Terbuka Switzerland: Lee Zii Jia mara ke suku akhir

BASEL, 24 Mac- Pemain perseorangan Profesional negara, Lee Zii Jia meneruskan kemaraan ke suku akhir selepas menundukkan wakil Ireland Nhat Nguyen pada pusingan kedua kejohanan badminton terbuka Switzerland.Pemain nombor empat dunia itu menang dua set 21-19-21-15.Zii Jia yang akan menyambut ulang tahun kelahiran ke-25 pada 29 Mac ini bakal berdepan pemenang perlawanan antara pemain Taiwan, Lee Chia Hao dengan Mithun Manjunath dari India bagi perebutan tiket ke separuh akhir, hari ini.Sementara itu, beregu lelaki negara, Teo Ee Yi-Ong Yew Sin turut melangkah ke suku akhir selepas menewaskan gandingan Jepun, Kenya Mitsuhashi-Hiroki Okamura 15-21, 21-13, 21-15.Mereka akan berdepan pemenang perlawanan antara pasangan Indonesia, Muhammad Shohibul Fikri-Bagas Maulana dengan Lee Jhe Huei-Yang Po Hsuan dari Taiwan.Beregu campuran negara, Chen Tang Jie-Toh Ee Wei juga cemerlang apabila mara ke suku akhir menerusi kemenangan ke atas pasangan China, He Ji Ting-Du Yue 11.-21, 21-14, 21-14.

(Aksi Lee Zii Jia di Terbuka Switzerland/Foto FB BAMalaysia)


Messi bantu Argentina benam Panama

BUENOS AIRES, 24 Mac-Lionel menyempurnakan malam gemilangnya selepas menjaringkan gol ke-800 sepanjang kariernya, menyaksikan Argentina, juara dunia 2022 menewaskan Panama 2-0 pada perlawanan yang berlangsung di Buenos Aires.Pemain berusia 35 tahun dan pemenang tujuh kali anugerah Ballon d'Or memperagakan aksi terbaik pada perlawanan itu melalui beberapa sepakan percuma yang singgah di palang gol pasukan Panama.Walaupun sekadar perlawanan persahabatan, pasukan Panama tidak gentar bertemu Argentina dengan permainan teratur dan berdisiplin yang ditunjukkan sepanjang perlawanan.Selepas 78 minit permainan, Argentina berjaya menembusi gol Panama berpunca hasil sepakan percuma yang singgah di penjuru kanan palang gol sebelum disudahkan oleh pemain muda, Thiago Almada bagi menjadikan kedudukan 1-0.Messi terus menjadi duri dalam daging buat Panama apabila menjaringkan gol menerusi sepakan percuma diambil dari luar kotak menyaksikan bola itu menerjah masuk ke gawang Panama. kedudukan 2-0 kekal sehingga tamat permainan-AFP

(Pemain-pemain Argentina meraikan gol kemenanagan ketika menentang Panama/Foto AFP)


Kane pecah rekod penjaring terbanyak England

NAPLES, 24 Mac-Harry Kane menyifatkan gol antarabangsanya ke-54 sebagai keajaiban selepas dia dinobatkan sebagai penjaring terbanyak England selepas menewaskan Itali pada kelayakan Euro 2024, 2-1.Penyerang Tottenham itu melupakan memori melupakan kenangan buruk tewas di suku akhir Piala Dunia 2022 dengan gol menerusi penalti sebelum tamat separuh masa pertama memberikan pendahuluan 2-0 kepada England."Ketika bola memasuki gol, ada perasaan yang sukar digambarkan.Emosi yang bercampur-baur", jelas Kane kepada stesen televisyen,Channel 4.Kane yang membuat penampilan antarabangsa ke-81 buat England telah mengatasi jaringan Wayne Rooney sebanyak 53 gol.Bekas penyerang dan legenda Manchester United, Wayne Rooney turut mengucapkan tahniah dan rasa keterujaan dengan pencapaian tersebut melalui hantaran di Twitternya."Tidak sangka ia secepat ini. Pemain terbaik dan legenda England.Tahniah," kata Rooney.Penyerang berusia 29 tahun iru membuat penampilan pertama buat skuad England pada pertemuan menentang Lithuania pada Mac 2015.Masa depan Kane kini hangat diperkatakan dengan kontrak bersama Tottenham berbaki setahun lagi.Keadaan itu menjadikan kane kini didalam radar beberapa pasukan seperti Bayern Munich dan Manchester United-AFP

(Penyerang England, Harry Kane menjaringkan gol ke-54 antarabangsanya/Foto AFP)


Ronaldo, pecah rekod ‘caps’ antarabangsa

LISBON, 24 Mac- Cristiano Ronaldo sekali lagi muncul sensasi apabila memecahkan rekod penampilan antarabangsa pemain lelaki pada Khamis dengan memulakan perlawanan kelayakan Euro 2024 Portugal menentang Liechtenstein.Pemain berusia 38 tahun itu, yang digugurkan daripada kesebelasan utama Portugal semasa Piala Dunia di Qatar tahun lalu, meraih ‘caps’ ke-197 untuk negaranya."Rekod ini adalah motivasi buat saya," kata Ronaldo kepada pemberita pada Rabu."Saya mahu menjadi pemain paling kerap membuat penampilan antarabangsa untuk skuad kebangsaan dalam sejarah. Itu akan membuatkan saya bangga."Tetapi ia tidak berhenti di situ, saya masih mahu dipanggil mewakili negara dengan kerap."Ronaldo membuat penampilan sulung antarabangsa pada 2003 dan menjadi orang pertama yang menjaringkan gol dalam lima Piala Dunia tahun lalu sebelum Portugal tewas kepada Maghribi pada suku akhir.Dia kini bermain untuk kelab Saudi Al Nassr selepas  beraksi  bersama Manchester United.Penampilan Ronaldo di bangku simpanan dalam kekalahan kepada Maghribi menyamai rekod 196 penampilan sebelumnya yang dipegang oleh Bader Al-Mutawa dari Kuwait.Dia meninggalkan padang sambil menangis berikutan kekalahan mengejut Portugal 1-0 menentang pasukan dari Afrika Utara itu.Pemenang Ballon d'Or lima kali itu juga berharap untuk menambah rekod 118 gol antarabangsanya ketika Portugal memulakan kempen kelayakan mereka untuk Kejohanan Eropah tahun depan di Jerman.Sejak meninggalkan Eropah, Ronaldo telah menjaringkan sembilan gol dalam 10 perlawanan untuk Al Nassr.Dia digantikan  oleh Goncalo Ramos semasa Piala Dunia, dengan pemain muda Benfica itu menjaringkan hatrik dalam kemenangan 16 terakhir ke atas Switzerland.Tetapi jurulatih veteran Fernando Santos meletak jawatan selepas kejohanan itu dan bos baharu Roberto Martinez segera meletakkan kepercayaannya kepada Ronaldo, yang juga ketua pasukan.Terdapat persoalan sama ada kerjaya antarabangsanya selama 20 tahun telah berakhir di Qatar kerana Ronaldo akan berusia 39 tahun pada masa Euro 2024 bermula.Tetapi Martinez, yang meninggalkan peranannya sebagai jurulatih Belgium selepas Piala Dunia, telah mempertahankan keputusannya untuk mengekalkan Ronaldo dalam senarai utama.“Saya tidak melihat pada usia,” kata Martinez ketika mengumumkan skuad pertamanya minggu lalu.Beliau menambah pengumuman skuadnya adalah "titik permulaan" untuk Euro 2024, menunjukkan Ronaldo mungkin disenaraikan jika Portugal layak ke kejohanan itu.Ronaldo adalah penjaring gol terbanyak dalam pusingan akhir Kejohanan Eropah dengan 14 gol dan telah mencatatkan rekod 140 jaringan dalam Liga Juara-Juara.Ronaldo juga muncul sebagai penjaring terbanyak dalam tiga daripada lima liga terbaik Eropah; di England, Sepanyol dan Itali.Portugal akan bertemu Luxembourg dalam kelayakan kedua Kumpulan J mereka pada Ahad.-AFP


Pan Gon akui perlu banyak ‘repair’ meski puas hati menang

(Kim Pan Gon / FOTO FAM)

ISKANDAR PUTERI, 24 Mac- Ketua Jurulatih, Kim Pan Gon berpuas hati dengan persembahan anak-anak buahnya menewaskan Turkmenistan 1-0 walaupun terdapat beberapa kelemahan yang perlu diperbaiki.Ditambah pula aksi selepas ini akan lebih sukar termasuk pertemuan dengan Hong Kong pada 28 Mac nanti.Beliau juga enggan mengeluh dengan aksi beberapa pemain, terutama ketika aksi liga baru sahaja bermula.“Saya faham liga musim ini baru bermula. Saya yakin kami akan lebih baik selepas ini. Saya rasa pada bulan Jun dan September nanti kami akan lebih baik.“Cuaca pada hari ini juga agak mencabar selain hari ini (semalam) hari pertama puasa. Situasi agak mencabar tetapi secara keseluruhan kami berjaya atasi pasukan di tangga 135,”kata Pan Gon.Pan Gon juga akan cuba menurunkan pemain lain pada aksi menentang Hong Kong.Aksi malam tadi menyaksikan beberapa pemain meraih Cap pertama masing-masing termasuk Endrick Dos Santos, Paulo Josue, Nooa Laine, Fayadh Aziz dan Feroz Baharudin.Skuad Harimau Malaya mencatatkan kemenangan 1-0 ke atas Turkmenistan dalam aksi yang berlangsung di Stadium Sultan Ibrahim malam tadi.


Harimau Malaya atasi Turkmenistan 1-0

ISKANDAR PUTERI, 23 Mac- Harimau Malaya sekali lagi mencipta kejutan menewaskan lawan ranking lebih tinggi, Turkmenistan dalam aksi persahabatan antarabangsa, di Johor malam tadi.Kemenangan tipis 1-0 itu sekali gus mengulangi kejayaan menumpaskan lawan sama pada kempen pusingan kelayakan Piala Asia pada Jun tahun lalu.Anak buah Kim Pan Gon ternyata bersemangat mencipta gol awal apabila kerap menguji penjaga gol Turkmenistan, Chariyev Rasul.Selepas berjaya menepis percubaan sepakan percuma Dion Cools, Chariyev akhirnya tewas hasil gerakan menarik Akhyar Rashid dari tepi padang sebelum melepaskan rembatan ke penjuru gol untuk Malaysia di depan pada minit ke-28.Pemain sayap, Faisal Halim dan Akhyar turut mencipta peluang untuk menambah gol tetapi kerap diselamatkan penjaga gol lawan.Babak kedua juga menyaksikan Harimau Malaya banyak menguasai serangan namun buntu menghasilkan gol.Kemarau jaringan Faisal dalam saingan Liga Super berterusan dalam aksi malam tadi, apabila terlepas beberapa peluang keemasan.Gawang Malaysia yang dikawal Syihan Hazmi cemas seketika apabila diuji pada minit ke 82 namun kedudukan kekal sehingga wisel dibunyikan pengadil dari Singapura Ahmad A’qashah Ahmad Al’Dawoe.Perlawanan malam ini menyaksikan Pan Gon memberi peluang kepada empat pemain untuk membuat penampilan sulung di pentas antarabangsa iaitu Josue, Endrick Dos Santos, Mohammad Fayadh Mohd Zulkifli Amin dan Muhamad Feroz Baharudin.Ini kali pertama pasukan negara bermain di Stadium Sultan Ibrahim, selepas kali terakhir beraksi di Johor pada kempen Kelayakan Piala Asia 2019 di Stadium Tan Sri Hassan Yunos, Larkin pada 2017.Selepas ini, pasukan negara akan menentang Hong Kong pada 28 Mac di sini, pada penghujung jendela perlawanan antarabangsa FIFA.


UEFA lancar siasatan skandal pengadil Barcelona

(UEFA telah membuka siasatan ke atas Barcelona berhubung dakwaan pihak Sepanyol membayar untuk keputusan pengadil yang menguntungkan/File AFP)

PARIS, 23 Mac - Badan induk bola sepak Eropah, UEFA melancarkan siasatan terhadap dakwaan bahawa Barcelona membayar pengadil untuk membuat keputusan yang memihak kepada kelab LaLiga Sepanyol itu.Menurut kenyataan UEFA, pemeriksa etika dan disiplinnya akan menyiasat "kemungkinan pelanggaran rangka kerja undang-undang UEFA oleh FC Barcelona berkaitan dengan apa yang dipanggil 'Caso Negreira'", merujuk kepada bekas ketua pengadil liga Sepanyol, Jose Maria Enriquez Negreira.Barcelona telah pun didakwa melakukan rasuah oleh pendakwa raya Sepanyol untuk pembayaran antara 2001 hingga 2018 kepada sebuah syarikat milik Negreira, berjumlah sekitar 7.3 juta euro (AS$7.95 juta).Kelab itu berkata mereka membayar untuk laporan dan nasihat mengenai pengadil tetapi pihak pendakwa raya menuduh kelab itu berusaha mendapatkan keputusan yang menguntungkannya daripada pegawai.Tuduhan difailkan awal bulan ini terhadap kelab itu, Negreira dan dua bekas presiden Barcelona, Sandro Rosell dan Josep Maria Bartomeu, antara lain.Negreira adalah naib Presiden Jawatankuasa Pengadil Persekutuan Bola Sepak Sepanyol dari 1994 hingga 2018. -APF


Liga Sukan Komuniti, sasar cari bakat baharu

KUALA LUMPUR, 23 Mac- Penganjuran Pertandingan Liga Sukan Komuniti tahun ini menyasarkan pencarian bakat baharu dalam bidang sukan bola jaring, futsal dan bola keranjang.Pertandingan itu akan dilaksana di setiap peringkat komuniti termasuk daerah, negeri dan kebangsaan, dengan penglibatan seramai 100,000 peserta.Menurut Timbalan Menteri Belia dan Sukan, Adam Adli Abd Halim, program tersebut diletakkan di bawah kelolaan Jabatan Belia dan Sukan Negara (JBSN).Pemilihan jenis sukan pula adalah berdasarkan kepada minat masyarakat setempat."Selain itu, kementerian ini melalui Majlis Sukan Negara (MSN) turut mengambil pelbagai usaha dalam pencarian bakat-bakat baharu khusus untuk 16 jenis sukan teras bagi memastikan kesinambungan program pembangunan sukan berprestasi tinggi. Antara programnya adalah seperti Program Bakat yang memberi fokus kepada atlet-atlet berumur antara 13 hingga 15 tahun.Sehingga kini, sebanyak 165 Pusat Latihan Daerah (PLD) telah ditubuhkan dengan 172 jurulatih bertauliah sedang melatih 2,232 atlet. Antara perkhidmatan yang disediakan untuk atlet-atlet ini adalah program latihan mod separuh masa, bimbingan jurulatih yang diiktiraf, pendedahan latihan dan pertandingan peringkat daerah dan negeri dan peralatan latihan," kata Adam Adli di Parlimen, hari ini menjawab pertanyaan Ahli Parlimen Rompin, Datuk Abdul Khalib Abdullah.

Tambahnya, KBS melalui Institut Sukan Negara (ISN) juga sedang membuat kajian dan merangka pelan pelaksanaan berkenaan faktor-faktor kecenderungan atlet dalam pembangunan sukan di Malaysia. ISN akan bekerjasama dengan kerajaan negeri dan majlis sukan negeri dalam memberi khidmat nasihat teknikal dan kepakaran untuk merangka program mengenal pasti bakat untuk sukan-sukan berpotensi di seluruh negara.


Ozil gantung but pada usia 34 tahun

ISTANBUL, 23 Mac-Bekas perancang skuad kebangsaan Jerman, Mesut Ozil mengumumkan persaraannya daripada arena bola sepak pada usia 34 tahun.Pemain berketurunan Turki itu menjelaskan keputusan itu dibuat atas alasan keadaan fizikalnya yang tidak lagi mampu bersaing di peringkat yang lebih kompetitif.Ozil pernah menjadi tonggak utama kelab gergasi Eropah seperti Real Madrid dan Arsenal, serta memainkan peranan penting ketika kejayaan Jerman menjulang Piala Dunia 2014 di Brazil.Dia bersara daripada pentas antarabangsa pada 2018 selepas terpalit dengan kontroversi politik negara Jerman berhubung isu pendatang asing, malah menerima kecaman berunsur perkauman selepas dia bergambar dengan Presiden Turki, Tayyip Erdogan.Sepanjang 17 tahun karier profesionalnya, Ozil telah menjaringkan 114 gol dan 222 bantuan jaringan sepanjang 645 penampilannya di peringkat kelab dan negara.Kelab terakhir diwakilinya adalah Istanbul Basaksehir di Liga Turki-AFP

(Mesut Ozil diperkenalkan sebagai pemain oleh kelab basaksehir/Foto AFP)


Tenis Terbuka Miami: Kecederaan paksa Monfils tarik diri

MIAMI GARDENS. 23 Mac- Pemain perseorangan tenis veteran Perancis, Gael Monfils terpaksa menarik diri ketika perlawanan pusingan pertama terbuka Miami selepas dilanda kecederaan pergelangan tangan.Pemain berusia 36 tahun itu terpaksa meninggalkan gelanggang dalam keadaan kesakitan ketika sedang bertarung dengan rakan senegaranya, Ugo Humbert pada kedudukan 3-3 pada set pertama.Pada kejohanan Indian Wells beberapa bulan lalu,Monfils tewas kepada Jordan Thomson dalam pertarungan 'straight set' pada pusingan pertama kejohanan yang juga merupakan kejohanan pertama pemain Perancis itu dalam tempoh tujuh bulan.Pada tahun lepas Monfils telah menjalani pembedahan tumit yang menyaksikannya terlepas terbuka Perancis.Monfils memberitahu AFP, dia mengalami kesakitan yang teruk dan sedang menunggu proses imbasan bagi nengetahui tahap kecederaaan yang dialaminya." Kita akan periksa bagi melihat apa yang terjadi sebenarnya", kata Monfils.Kecederaan terbaru yang dialaminya menyebabkan masa depan Monfils semakin kelam." Kita tidak tahu apa yang terjadi pada esok hari. Semua orang ada impian dan cita-cita untuk direalisasikan, tapi kita harus berpijak pada bumi yang nyata", kata MonflisMonflis berkata keseronokan bermain menjadikan berusaha untuk kembali cergas sepenuhnya."Saya amat mencintai sukan ini", kata Monflis lagi Monfils adalah pemain Perancis kedua yang menarik diri pada hari Rabu selepas Arthur Rinderknech. pemain tersebut bermain menentang pemain Jepun, Taro Daniel pada set pertama selepas menerima rawatan perubatan.Rinderknech, yang ketinggalan 4-1 terpaksa menarik diri selepas mengalami masalah perut, menurut jurucakap kejohanan.Umbert akan menentang pilihan ke-29 dari Serbia, Miomir Kecmanovic pada pusingan kedua.-AFP


Kane sedia pecah rekod jaringan gol England-Southgate

Milan, 23 Mac-Ketua pasukan dan penyerang England, Harry Kane sedia untuk memecahkan rekod jaringan terbanyak England pada perlawanan pembukaan kelayakan menetang Itali kata pengurus pasukan itu Gareth Southgate.Ketika ini penyerang Tottenham itu terikat 53 gol bersama bekas penyerang Manchester United, Wayne Rooney selepas gagal menjaringkan gol ketika penalti menentang Perancis di suku akhir Piala Dunia 2022.Namun, menurut Southgate. Kane telah pun melupakan kegagalan tersebut menjelang perlawanan pembukaan kumpulan C menentang Itali di Naples esok."Kami telah melihat persembahannya dan dia menjaringkan gol bersama Tottenham. Kane benar-benar telah lupakan kegagalan ketika menentang Perancis", ujar Southgate kepada pemberita."Saya tahu dia memerlukan motivasi tambahan malam esok untuk kembali dan menunjukkan siapa dirinya dalam pasukan England" kata Southgate lagi.England diketahui mempunyai rekod buruk ketika menentang pasukan-pasukan terbaik dunia dan malam esok merupakan ujian bagi England bagi membalas dendam kepada Itali selepas tewas pada Euro 2020."Itali tidak layak ke Piala Dunia 2022, namun mereka mempunyai barisan pemain yang hebat dan bermotivasi untuk menang", ujar Southgate.Pemain tengah West Ham, Declan Rice kekalahan tipis kepada perancis pada Piala Dunia 2022 tidak mematahkan semangat England untuk menyasarkan kejuaraan buat kali pertama dalam tempoh 60 tahun."Saya fikir pasukan melihat serta menilai keklahan kepada Perancis. banyak perkara positif yang diambil oleh setiap pemain bagi berjaya", kata Rice mengakhiri wawancara.-AFP

(Penyerang England, Harry Kane menjalani latihan bersama rakan sepasukan/FotoAFP)


Terbuka Switzerland: Lee Zii Jia kejutkan juara All England 2023

BASEL, 23 Mac-Jaguh perseorangan lelaki negara, Lee Zii Jia mencipta kejutan awal apabila menumbangkan juara Seluruh England, Li Shi Feng dalam aksi pusingan pertama Terbuka Switzerland malam tadi.Tampil selaku pilihan kedua kejohanan, Zii Jia yang mara sehingga peringkat separuh akhir Seluruh England di Birmingham Sabtu lalu, melakar kemenangan 18-21, 21-18, 23-21 ke atas lawannya dari China ituSejurus tumbang di tangan pemain China, Shi Yuqi dalam aksi separuh akhir Seluruh England, Zii Jia mengakui tahap keyakinannya semakin tinggi dalam memburu kejayaan.Sebelum itu, Zii Jia yang juga pemain nombor empat dunia terkandas di pusingan awal dalam empat kejohanan disertainya tahun ini iaiatu di Terbuka Malaysia, Terbuka India, Masters Indonesia dan Terbuka Jerman.

(Pemain perseorangan badminton negara, Lee Zii Jia/FOTO AFP)


(Siti Nurshuhaini berkata pengalamannya beraksi pada tahun lalu diharap dapat membantunya mencapai sasaran tersebut)

BUKIT KIARA, 21 Mac- Pemain badminton perseorangan wanita negara, Siti Nurshuhaini Azman meletak sasaran untuk melangkah ke peringkat separuh akhir Sukan SEA 2023 di Kemboja, Mei depan.Ia bakal menjadi penampilan kedua buat pemain berusia 18 tahun ini di temasya dwi tahunan tersebut selepas edisi di Hanoi tahun lalu.Menurut Siti Nurshuhaini, pengalamannya beraksi pada tahun lalu diharap dapat membantunya mencapai sasaran tersebut selain menyuntik semangatnya meningkatkan mata ranking."Tapi cuma kadang- kadang tidak ada rezeki hendak masuk kejohanan itu. Macam tidak dapat melepasi peringkat kelayakan, jadi saya rasa macam cuba untuk masuk kejohanan kecil dulu untuk dapatkan mata. "Selepas itu kalau ada rezeki dapat masuk kejohanan besar, saya akan buat yang terbaik," kata Siti Nurshuhaini ketika ditemui ketika sesi latihan di Akademi Badminton Negara di sini.Siti Nurshuhaini merupakan antara pemain yang akan menggalas cabaran Malaysia dalam acara perseorangan wanita bersama dua lagi pemain, iaitu Tan Zhing Yi dan Wong Ling Ching.Dalam saingan Sukan SEA di Hanoi sebelum ini, pemain ranking ke-193 dunia itu terkandas di peringkat suku akhir.

(Siti Nurshuhaini idam beraksi di separuh akhir)


ADAMAS terus bendung isu doping

KUALA LUMPUR, 22 Mac- Agensi Anti-Doping Malaysia (ADAMAS) akan meneruskan usaha membendung penggunaan bahan terlarang dalam kalangan sesetengah atlet.Antaranya melakukan ujian pintar menjelang dua temasya utama tahun ini, iaitu Sukan SEA dan Sukan Asia.

Pengarah ADAMAS, Azura Abidin berkata mekanisme ujian pintar itu, akan memberikan tumpuan kepada sukan yang berisiko tinggi dalam penggunaan bahan terlarang untuk meningkatkan prestasi.Sukan SEA bakal berlangsung di Phnom Penh bermula 5 hingga 17 Mei ini, manakala Sukan Asia dijadualkan bermula 23 September hingga 8 Oktober ini di Hangzhou, China.Antara sukan yang mempunyai rekod penyalahgunaan bahan terlarang di Malaysia sejak 2016 ialah angkat berat, bina badan, olahraga, memanah, wushu, badminton dan para powerlifting.Azura turut memberikan peringatan kepada semua atlet dan kakitangan sokongan untuk mengetahui peraturan di bawah Kod Anti-Doping Dunia.Tegasnya, jika atlet perlu menggunakan bahan terlarang bagi tujuan perubatan, mereka perlu mengemukakan permohonan pengecualian penggunaan terapeutik kepada ADAMAS.Namun ia tidak dibenarkan untuk tujuan meningkatkan prestasi.